text:
Riverplate vs Caravel
E di dos siman di futbol a habri cu e partido entre ASV Riverplate y SV Independiente Caravel.
E oncena di Playa p’abou a bin di un victoria convincente di 5-0 contra Bubali den siman 1, unda cu Carlos B. Quandt y Shakame Stamper cada un cu un “brace”( dos gol cada un) y unda cu e capitan Carlos L. Quandt a sobresali den medio campo di River.
Caravel na su turno a empata na tres gol den nan partido inicial contra Estrella den e derby di Santa Cruz. E Piratanan di Angochi a duna bataya na Estrella unda cu e Naranjadanan mester a lucha te cu den tempo adicional y ta te den minuut 93 a empata e partido p’asina parti punta.
Den e partido aki Hugo Robert a anota na minuut 16 pa Caravel tuma bentaha inicial, Riverplate 0 – Caravel 1.
Shakame Stamper na minuut 25 ta anota su di tres gol di e campeonato den dos wega pa empata e partido, Riverplate 1 – Caravel 1.
Prome cu halftime a bai aden ta Caravel ta bai ariba atrobe na minuut 40 cu e gol di e medio campista Rauly Wiersma, Riverplate 1 – Caravel 2.
Despues di un “toma y dame” pa gran parti di e di dos tempo, cu Riverplate buscando e empate, ta Caravel mes ta amplia bentaha despues di e gol agonico na minuut 82 di Devin Eman, cu a busca y bataya pa al fin logra e bentaha suficiente pa sigura e tres puntanan pa e Piratanan.
Pero pa Riverplate e wega nunca a caba ainda y a sigui busca na corta e bentaha di Caravel y tambe un ultimo suspiro pa por lo menos parti punta, y al fin a logra nan di dos gol di e wega na minuut 88 den persona di Jason Carolina, faltando ainda algun minuut mas pa bai den wega, Riverplate 2 – Caravel 3.
Pero “helaas” no tabata asina ya cu Caravel a wanta te final pa gana e wega 3-2 y tres punta, bon desempeño di ambos oncena.
Mencion special pa Raizel Jansen atrobe, despues di su hazaña den siman 1 bou di e tres latanan y tambe Hugo Robert, nos “King of the Match” ta Devin Eman, no solamente p’e gol di victoria casi na final pero tambe pa un trabou incansabel dilanti, practicamente su so batayando e defensornan di River, gana bala, wanta bala, y semper un peliger ey dilanti apesar di no a cuminsa e partido riba cancha.
Den siman 3 Riverplate ta bai hunga contra Britannia y Caravel contra RCA.
RCA vs Bubali
RCA cu a keda foi final den e ultimo campeonato na un manera inespera, kibrando asina e racha sin perde di mas cu dos anja largo, awor cu staff tecnico nobo, di berdad “echt” algo di RCA, “standard, expectativa y exigencia” n’e club tricolor ta halto, y kizas ta p’esey nan ta e club mas ganado di Aruba, awor cu Maurice Escalona na mando. Hopi hungadonan clave a bai, pero e club aki nunca tin etapa di renobacion, ta gana mester gana semper.
Bubali si ta den un etapa dificil, nan a perde hopi hungadonan clave, y ta practicamente hungando cu un cuadro hubenil cu algun veteranonan. Despues di a perde 0-5 den nan prome partido contra Riverplate, un ekipo cu a haya un invitacion pa join Division Honor foi Division Uno, awor mester a lanta cabes di biaha pa enfrenta RCA, un ekipo hambra y rabia.
Sorpresivamente RCA ta keda cu dies homber riba cancha despues di e carchi cora trempan pa Chito v/d Biezen, na minuut 4 caba. Asina mes no a dura mucho pa RCA habri anotacion den e partido, na minuut 7 den un di e blitz nan impresionante, ta Jhon Silva, e ex di Bubali y e actual goleador di Division Honor, cu su di cuater gol di campeonato, despues di su “hattrick” den siman 1, unda el a parti honor di “King of the Match” den e partido ey cu Jeamir Howell Brokken. RCA 1 – Bubali 0.
Asina mes RCA dominando e wega cu posesion di bala y llegada trei llegada riba porteria di e Orguyonan di Nort no a anota atrobe te cu minuut 28 unda e incansabel Albert “Killer” Francis a anota pa hasi e wega RCA 2 – Bubali 0, asina halftime a bai aden.
RCA a sigui ataka y Bubali sin contesta, mester a wanta mas ola tricolor. Na minuut 59 y 63 ta Jhon Silva mes ta anota su siguiente dos golnan pa otro “hattrick” atrobe p’e puntero di RCA, increíbel! RCA 4 – Bubali 0.
Jefferson Lopes ta cementa e victoria pa RCA na minuut 77 pa hasi e partido; RCA 5 – Bubali 0.
Otro victoria pa RCA cu awor ta comanda e tabla di e campeonato cu 6 punta y “doel saldo” di +10, niun gol den contra ainda.
Ta logico cu e “King of the Match” ta bai pa Jhon Silva pa su “hattrick” (di dos den dos wega), pero, mencion special tambe pa e liderasco y wega di Jeamir Howell Brokken den medio campo di RCA, un biaha mas.
Dakota vs Nacional
Nos “partido di siman” tabata entre e dos gigantenan aki di nos futbol, e campeon nan di Aruba, Deportivo Nacional, y e di dos club cu mas campeonato na Aruba, SV Dakota.
E campeon nan a cuminsa e campeonato cu un empate na dos gol contra Britannia den siman 1, unda cu e Dragon nan a demonstra forsa apesar di tin un banki cu no ta mucho profundo, Britannia mester a lucha te den tempo di descuento pa logra e empate, Nacional tabatin tur chens pa wanta e resultado y bai cu tur tres punta, pero, e Pumanan tabata hopi hambra.
E partido aki a cuminsa hopi tenso, cu hopi velocidad pero poco precision den e prome instancianan, un partido igual – igual. Despues di hopi atake y contra-atake, ta Sebastian Montoya, den su prome anja cu Dakota, na minuut 34, ta anota pa hasi e wega Dakota 1 – Nacional 0.
No a dura mucho pa Nacional responde, y responde duro, cu nan gol na minuut 41, nada mas y nada menos di Fladimy Francois, e hungador di momento di e Dragon nan di Nort, Fladimy ya a sali e “King of the Match” den e siman anterior unda el a score dos biaha pa su ekipo.
Net dos minuut despues na minuut 43 ta Ricky Hodge cu su gol ta manda Dakota ariba net prome cu halftime, Dakota 2 – Nacional 1.
Despues di halftime e wega a man’e coi un ritmo, pero un ritmo hopi atractivo mes, un futbol di banda pa banda, hopi competitivo mes, claro, tabatin hopi carchi tambe, incluyendo un carchi cora pa Charles de la Cruz, pero casi na final di e wega, e wega no tabata sushi, djies hopi intenso, hopi fisico, pero e golnan tabata piesanan di joya.
Na minuut 62 Nacional ta empata e partido, un gol di Fladimy Francois atrobe, su di cuater gol di e campeonato. Fladimy a sa di probecha di e situacionan. Cu e astro y capitan di Nacional, Devis Oliveros, hayando hopi “man-dekking”, man’e tabata e caso den e wega aki unda Nickenson Paul a practicamente lijm su mes na Devis, pero Devis halando defensa ta crea oportunidad p’e otronan den e ekipo Dragon.
E wega ta sigui empata te na minuut 82 unda cu Sebastian Montoya ta anota un “bellesa” di gol di tiro liber pa duna e victoria pa su ekipo “Amarillo” (cu awe a hunga na blanco cu preto cu meya hel). Dakota 3 – Nacional 2.
Dakota a proteha e bantaha aki te cu pitaso final di referee De Leca pa e gran victoria aki cu a duna nan 6 punta pero den di dos luga riba tabla pa via di “doel saldo” (+3 contra +10 di RCA).
Nacional ta keda un ekipo peligroso cu semper ta bai bataya te final, pero, no lubida ainda falta hopi pa bai den e campeonato, y e Norteronan sa di ‘bai di menos pa mas’.
Mencion special pa e hoben portero Jahmani Eisden, Ricky Hodge di Dakota, Fladimy Francois y Leo Pulido di Nacional, pero nos “King of the Match” ta comparti pa Sebastian Montoya y Nickenson Paul di e abehanan di Dakota.
Den siman 3 Dakota lo hunga contra United y Nacional lo hunga contra Estrella.
La Fama vs United
Den e ultimo dia di partidonan di Division Honor, e sub campeonan di Aruba (y tambe di Copa Betico 2021), SV La Fama, a midi forsa contra Sport Club United.
La Fama a bin di perde un wega agonico y controversial contra Dakota den siman 1, United na su turno a haya derota grandi na man di RCA.
Crister Cicilia ta habri marcacion pa La Fama na minuut 28, La Fama 1 – United 0.
Na minuut 44 ta Enzon Parra ta aumenta bentaha pa e club di Savaneta, La Fama 2 – United 0.
Atrobe dos minuut despues, net prome cu halftime, Enzon Parra mes ta anota atrobe pa su “brace”, La Fama 3 – United 0.
Esey tambe tabata tur e golnan di La Fama den e partido. Den e di dos tempo United a sigui busca y nan a anota nan prome gol na minuut 60 pa medio di Daniel Perez, La Fama 3 – United 1.
Despues ta Juan David Geerman ta anota pa United na minuut 82, hasiendo e wega hopi interesante cu un poco di tempo ainda pa busca e empate y un punta. La Fama 3 – United 2.
Un bon desempeno di United den di dos tempo pa duna la Fama un spanto, pero e partido ta termina cu e anotacion di La Fama 3 – United 2, pa nan tres prome puntanan den e campeonato hoben aki.
Mencion special pa Enzon Parra pa su dos golnan, nos “King of the Match” ta Sylvester Schwengle pa su liderasco y trabou incansable p’e Speransa Berde di Savaneta.
La Fama siguientemente ta hunga contra Bubali y United ta bai contra Dakota den siman 3.
Estrella vs Britannia
Estrella mester a bataya duro cu Caravel den e derbi di Santa Cruz den siman 1 pa logra un punta, mientras cu Britannia tambe mester a bin di atras te den tempo di descuento pa empta cu e campeon Nacional, pa un punto di oro.
Estrella cu un ekipo hoben den renobacion y Britannia cu a reforsa masha hopi mes p’e anja aki y tur cos ta parce cu nan tin hopi ambicion mes pa yega leu den e campeonato.
E partido tabata un “stalemate” den gran parti di e prome tempo, golnan no tabata cai pa nada.
Na minuut 32 Estrella ta keda cu dies homber despues di e expulsion trempan di Travis Faro, pero e Naranjadanan a keda den wega y ta te na minuut 44 e prome gol di partido ta cai pa medio di Daniel Linscheer pa hasi e wega Estrella 0 – Britannia 1, y asina halftime a bai aden.
Apesar cu Estrella a wanta mas cu nan por cu dies hungado, e dam a cuminsa kibra despues di halftime, e golnan di Britannia a cuminsa cai un trei otro cuminsando na minuut 50 pa medio di e motor di e Pumanan, Luis “Coco” Estrada pa hasi wega Estrella 0 – Britannia 2.
Despues e “diluvio” ta sigui cu gol di Ethan Tromp na minuut 52, Estrella 0 – Britannia 3.
Juel Balentien ta anota net un minuut despues na minuut 53 pa hasi e wega Estrella 0 – Britannia 4.
Luis Estrada ta bolbe anota pa su “brace” na minuut 55, Estrella 0 – Britannia 5.
Roderick Lampe ta anota na minuut 70 pa hasi e wega Estrella 0 – Britannia 6.
Na minuut 74 Juel Balentien tambe ta bolbe anota pa su “brace”, Estrella 0 – Britannia 7.
Na minuut 86 Estrella ta haya su gol di honor den persona di Norwin Werleman, Estrella 1 – Britannia 7.
Esey tambe tabata e resultado final di e partido aki, cu tabata promete hopi pero a resulta den un derota grandi p’e Naranjadanan di Santa cruz. Cu e resultado aki Britannia ta subi bai den di tres lugar riba tabla cu cuater punta.
Mencion special pa Jonathan Ruiz pa su desempeño consistente riba cancha y tambe Juel Balentien pa su dos golnan. Nos “King of the Match” ta Luis “Coco” Estrada pa su “brace” y tambe pa su wega incansable.
Den siman 3, Estrella lo topa cu Nacional y Britannia cu Riverplate.
Te otro siman.


c: text/html

text:
Habitantenan di Madiki a mira cinco hoben ta stapel kerstboom memey caminda den Belgiestraat. A cende nan na candela y core bay direccion di Madiki. Ta trata di por lo menos cinco kerstoom. E kerstboomnan aki a forma un peliger pa e automobilistanan. Por lo menos dos auto a pasa riba nan mientras cu nan tabata kimando.
A causa un daño sigur na e autonan aki. A notifica brandweer, polis y 24ora.com di e situacion aki. Na yegada di polis, nan mes a kita e kerstboomnan aki for di caminda mirando cu nan a kima completo caba. A busca den e area pa e hobennan aki pero no a topa cu nan.

robotstxt: allowed

filter: keep


text:
E situashon di COVID-19 na nos isla ta serio. Nos tabatin dos fin di siman tras di otro kaminda un pashènt di COVID a bai sosegá. Nos ta kombibí ku famia di e defuntunan.
Nos ta mira ku for di fin di siman e kantidat di kaso di COVID a oumentá i no ta tur fuente ta konosí ainda. Salubridat Públiko ta tene kuenta ku e kasonan por sigui oumentá. Awor ta prinsipalmente adulto no bakuná ta pega ku e vírùs. Awe nos tin 120 kaso aktivo di COVID i tin 1 hende hospitalisá. Nos ta tene kuenta ku na dado momento den futuro kisas nos mester manda pashènt di COVID pa hospital pafó di Boneiru, komo ku aki no tin e kuido nesesario pa nan.
Salubridat Públiko ta traha duru pa haña un bon bista di unda e fuentenan di kontagio ta. Ta di lamentá ku ta sosodé tin biaha ku hende no ke koperá ora e departamento ta hasi investigashon di fuente i kontakto. Mi ta lamentá esaki mashá. Mester hasi e investigashonnan akí hustamente pa dominá e kontagionan. Si Salubridat Públiko aserká bo pa partisipá na e investigashon di fuente i kontagio, por fabor hasi esaki i kooperá. Ta na interes di nos un i tur.
Pa awor aki nos ke wak huntu ku Salubridat Públiko si e kantidat di kaso di COVID ta sigui oumentá i kiko esaki ta nifiká pa sektor di kuido. Despues di evaluá esei nos ta disidí si ta nesesario pa tuma mas medida i nos lo informá komunidat di esei. Por lo pronto nos ta mantené e medidanan ku ta na vigor te promé di novèmber benidero.
Mi ke menshoná algun di e medidanan: Na enkuentro den seno privá ta permití maksimalmente 50 hende. Te ainda ta permití un máksimo di 100 hende pa ta presente na un evento. Si bo ta bai un enkuentro deportivo, wak pa bo mantené bo mes na e reglanan durante i despues di e enkuentro. Awor aki ta tempu pa nos ta èkstra kouteloso i asumí nos responsabilidat. Asina nos por evitá ku e kantidat di kontagio ta subi. Pèrkurá biba salú, drumi sufisiente, i sòru pa bo keda den moveshon. Pa mas informashon bishitá www.bonairecrisis.com
Si bo no a bakuná ainda, bai bakuná. Mi ke hasi un yamada spesial na hende ku ta den grupo di riesgo, manera hende ku enfermedat di suku, òf ku sobrepeso, òf hende ku problema di kurason, pa nan no tuma riesgo i bai bakuná. Yama 0800 0900 pa traha un sita. Bo por pasa tur djasabra sin traha sita di 09:00 te 14:00 or pa pasa angua kontra corona. Laga nos sigui kuida nos mes i esnan rònt di nos.


text:
Poesia original klas 1,2 2001
Poësia original
Chermaline Paul
Klas:2
Triniteit college
Kiko, ami ke bira,dia mi bira grandi.
Dia mi bira grandi, Amiiii Biiiiraaa grandiii.
Tin yen di kos ku bo por bira dia bo bira grandi; por ehempel:
1. un maestro
2. un dòkter
3. un mekániko
Pa kiko??:
Ami ke bira un maestro paso mi gustá mucha. Mi gusta, mira hende bai dilanti, anto Mi gusta yuda hende.
Ami ke bira un dòkter, paso ora un hende ta malu, anto e bin serka mi anto mi ta dune e kuido nesesario pa e bira bon. I mi ta sinti mi tambe bon, paso mi a salba un hende su bida.
Mi ta atmirá e trabou ku dokternan ta hasi, paso e ta masha interesante.
Ami ke bira mekániko, paso mi gustá auto. E manera ku e autonan ta hinká den otro bèk ora bo desarme. Tin hopi kos mas pa bo bira, pero esei ta bo mester sa ta kiko bo ke bira.
No ta paso bo amigu ke bira e kos ei abo ke bira meskos pa bo traha huntu ku ne
Of pa bo ta sinta den mesun klas ku ne.
No bira loke hende ke pa bo bira, pero bira loke abo ke bira, paso kòrda ta henter
Bo bida bo ta bai hasi e trabou ei.
Anto si bo no gusté, bo no ta hasié ku smak i bo no ta hasié bon tampoko.
Ta awor ku bo ta jòng bo por pensa kiko bo ke bira.
Anto kòrda semper:
Ami ke bira loke mi ke dia mi bira grandi
AMI KE BIRA LOKE MI KE BIRA DIA MI BIRA GRANDI!
Ata tanchi ta bin
Mi ta un hóben ku gusta hasi loke mi ke.
Tempu ku mi tabata chikí, mi mayornan (tabata) malkria mi.
Kiko ku mi pidi, mi ta haña.
Loke ku mi ta haña ta bon, esei mi ta hasi
unda ku mi ke, mi ta bai.
Pero dia mi mayornan a laga kai.
Colon a kima.
ta mi tanchi ta manda awor.
Mi’n por para na skina kòmbersá ku mi amigunan.
Ata tanchi ta bin!
Si mi ke bai un fiesta mi so.
Ata tanchi mi tras!
Dia tanchi a bira malu.
Mi di hè, porfin m’a hana un tiki alivio.
Pero, pa mi sorpresa.
Ata tanchi ta bin!
Anto,
Bon Bon!!!!!!!!!!!!!!!!!!!!!!!!!!!!!!
Jenira Hersisia 2
Outor: Miangelo Barby
SKOL: ST. IGNATIUS COLLEGE
ALUMNO: MARLISSE BOMBA
KLAS: 1A
KATEGORIA: POESIA ORIGINAL
OUToRNAN: MARLISSE BOMBA/NIHAILA GOSEPA.
LAMAN
Esta bunita bo ta
Abo ta parti di naturalesa
Segun bo olanan tabata bai bini
bo tabata bria manera un sobrekama
tur na diamante
Asina bunita e streanan tabata lombra ariba bo.
Laman, ta manera bo gusta
ora nos bin den bo awanan.
pa bo karisiá nos, saka tristesa I doló.
E piskánan tambe ta sinti nan salbá serka bo.
Ta piká ora mi pasa wetabo
tur na kùp, bòter i esei ta shushi.
Mi sa ku bo ta yora den skondí.
Laman, bo ta super nèchi.
( ) sunchi grandi pa bo, laman
Bo ta kampion.
DISTANSHA
Mi ta sintá riba dak di mi kas
Kaminda, nèt mi por tin un bista riba laman.
Kaminda mi por biaha riba mi barku di sintimentunan,
Kaminda mi por katalogá mi pensamentunan,
Pa mi sa kon mi por kibra e distansha ku ta separá nos dos.
Distansha, ki misterioso bo ta; niun hende no sa ki ora bo ta yega
Ni ki ora bo ta bai.
Pero lo ke si ta bèrdat, ta ku bo ta mei mei di mi amor i ami.
Bo’n sa kon mi ta desea pa bo no eksistí.
Bo mihó amigu yama: sinti falta.
Bo pió enemigu yama: union.
Pero distansha, lo mi vense bo, m’a sinja pa nunka entregá mi mes.
Lo mi vensé bo ku e forsa di amor ku ta un relashon ku bo no por kibra.
Distansha mi sa warda, pero no preokupá, pasó bo fin lo yega.
I ora e fin ei yega bo pio enemigu lo ta mi mihó amigu: e union.
E union lo bini pa no bai nunka mas.
Distansha lo mi wak bo disparsé…..distansha….lo bo pasa bai laga nos.
Poesie outentiko/Original
Partisipante: Daphne Obispo
Titulo: Distansha
Mi gran desepshon
Bo tabata mi prome amor,
Pero b’a lagami yen di dolor
Hoben i yen di ilushon,
M’a risibi un gran desepshon
M’a laga mi mes kai den un fantasia di pashon
Pero tur kos prome ku nan tempu, tin nan sanshon
Atami awor, na barika
Di miedu, mi tin gan’i skonde den un kanika
T’un berguensa pa mi famia
Un tremendo tema pa red’i mi bisiña
Dikon mi’n pensa prome m’a aktua?
Informa mi mes i uza e protekshon adekua
K’un mama sin skol, i sin tata!
Ta kon futuro di mi yu lo ta?
E pregunta grandi ‘ki mi’n por kontesta
Ta di resa, i duna mi yu un bon edukashon
Pa e si di niun manera no kai den tentashon.
Shandra Cornelia (14 ana)
Peter Stuyvesant College
klas 2d
Kòrsou
Un isla ku shelu i laman blou
Un isla ku datu i infrou
Un isla ku un banda’riba i un banda’bou
Esei ta abo mi dushi Kòrsou.
Bo sa di produsí hende nashonal
Na un nivel mashá speshal
Ku ta destaká internashonal
Anto te hasta bira profeshonal.
Kòrsou, abo ku turista ta inseparabel
Nan ta pasa un tempu inolvidabel
Serka abo, ku ta inkomparabel
P’esei Kòrsou, bo ta insuperabel.
Hopi ta esnan ku ta bandonabo
Basta ta esnan ku ta maltratabo
Tin ta te hasta shushabo
Pero mas ta esnan ku ta stimabo.
Laga nos kabesnan fria
Legumai politekeria
Ban traha manera un famia
Asina nos por drecha su ekonomia.
Ban sòru pa kriminalidat i maldat
Na un manera serio i bèrdat
Sali for di nos komunidat
P’asina nos biba den pas i trankilidat
Kòrsou, bo ta multi-kultural
Ku bo fiestanan mané sehú i karnaval
Aunke ku tur ta temporal
Kòrsou bo kultura si ta bal.
Kòrsou, bo a pasa den tempu malu i bon
Ma semper bo a keda fuerte mané un kayon
Pa ami i M.I.L. bo ta kampion
P’esei Kòrsou, ata’ki bo meresido medayon.
Partisipante: Durwin Lynch
Titulo: Kòrsou
Ta namorá mi ta?
Kiko ta pasando.
Kiko ta e problema ku mi.
Mi ta sinti mi suak.
Mi ta sinti mi debil.
Mi ta sinti mi so.
Mi ke un kompañera.
Mi ke un ayudante.
Si, mi ta disidi di buska un kompañera
Pero pa mi sorpresa mi a topa esun
Mi a topa e hende muhé ku ta hasimi loko.
Esun ku por kontrola mi ku su mirada
Esun ku ta ponemi smèlt di su amor
E e, tur kos a kambia den mi bida
Tur kos a delete for di mi mente
Mi no sa ki mi ta hasi mas
Mi ta dal mi mes den pipa,
Mi ta slep kai dal abou,
Mi no ta paga atenshon ora nan papia ku mi
Ta kiko?
Ta kiko ta pasando ku mi?
Ta namora mi ta?
Mi ta mira e mucha aki su kara tur kaminda
Hendenan deskonosi mi ta nombra nan su nomber
Anto mi ta puntra mi mes atrobe
Ta namora mi ta?
Mi ta kana ariba bou
Buskando e mucha ei
Ma buska den korant
Den buki di telefon
Tur tur kaminda pa mi haña sa
Unda e ta biba
Anto mi ta puntra mi mes un biaha mas
Namora mes mi ta?
Si bo sa, si m’a namora di un hende muhé
Ku un gran beyesa interior.
Manera un kuki yená ku delisioso vaniya.
Ma bin gusta e hende muhé
Ku mi por mira e streanan den su wowo
Ku mi por tende e laman resoná den su ablá
I drumi dia i anochi pensando riba dje
Ku mi por kana den lokura dia i nochi
Anochi
Ta anochi ta mi desgrasia
Ta anochi mi ta yora sin fin
Promé ku mi drumi mi ta korda riba dje.
Drumí riba kama mi ta pensa riba dje.
I den mi soñonan mi ta soña ku ne.
Mi ke grita na e kuater bientunan kuantu mi stime
I mainta?
Mainta ta pio.
Mainta mi ta lanta ku su rekuerdo den mi mente.
Mi ta grita sklama pa su amor.
Grita su nòmber tur mainta.
Ta manera ta ami ta lanta e gainan,
Pa nan lanta pueblo ku nan gritu.
Ai no, hibami un manikomiio.
Hibami e lugá kaminda e hende lokonan ta hospedá.
Paso mi ta birando loko loko loko.
Pero loko pa su amora
Loko di kore bai serka dje
I dune mil mion di sunchi ront su kara.
Mi ta sinti mane mi ta muri,
Muri di e amor aki,
Ai si, mi ta muri ku e lastu palabtanan aki.
Ayo ayo mundu kruel.
Paso sin e mi no por mas.
Ayo mi reina, ayo mi kurason,
Ayo ayo mi angel!
Richard Engelhardt
1A
Jacques Ferrandi B.V.O.
Poesia original klas 1,2 2001
Poesia original klas 1,2 2001
Poësia original
Chermaline Paul
Klas:2
Triniteit college
Kiko, ami ke bira,dia mi bira grandi.
Dia mi bira grandi, Amiiii Biiiiraaa grandiii.
Tin yen di kos ku bo por bira dia bo bira grandi; por ehempel:
1. un maestro
2. un dòkter
3. un mekániko
Pa kiko??:
Ami ke bira un maestro paso mi gustá mucha. Mi gusta, mira hende bai dilanti, anto Mi gusta yuda hende.
Ami ke bira un dòkter, paso ora un hende ta malu, anto e bin serka mi anto mi ta dune e kuido nesesario pa e bira bon. I mi ta sinti mi tambe bon, paso mi a salba un hende su bida.
Mi ta atmirá e trabou ku dokternan ta hasi, paso e ta masha interesante.
Ami ke bira mekániko, paso mi gustá auto. E manera ku e autonan ta hinká den otro bèk ora bo desarme. Tin hopi kos mas pa bo bira, pero esei ta bo mester sa ta kiko bo ke bira.
No ta paso bo amigu ke bira e kos ei abo ke bira meskos pa bo traha huntu ku ne
Of pa bo ta sinta den mesun klas ku ne.
No bira loke hende ke pa bo bira, pero bira loke abo ke bira, paso kòrda ta henter
Bo bida bo ta bai hasi e trabou ei.
Anto si bo no gusté, bo no ta hasié ku smak i bo no ta hasié bon tampoko.
Ta awor ku bo ta jòng bo por pensa kiko bo ke bira.
Anto kòrda semper:
Ami ke bira loke mi ke dia mi bira grandi
AMI KE BIRA LOKE MI KE BIRA DIA MI BIRA GRANDI!
Ata tanchi ta bin
Mi ta un hóben ku gusta hasi loke mi ke.
Tempu ku mi tabata chikí, mi mayornan (tabata) malkria mi.
Kiko ku mi pidi, mi ta haña.
Loke ku mi ta haña ta bon, esei mi ta hasi
unda ku mi ke, mi ta bai.
Pero dia mi mayornan a laga kai.
Colon a kima.
ta mi tanchi ta manda awor.
Mi’n por para na skina kòmbersá ku mi amigunan.
Ata tanchi ta bin!
Si mi ke bai un fiesta mi so.
Ata tanchi mi tras!
Dia tanchi a bira malu.
Mi di hè, porfin m’a hana un tiki alivio.
Pero, pa mi sorpresa.
Ata tanchi ta bin!
Anto,
Bon Bon!!!!!!!!!!!!!!!!!!!!!!!!!!!!!!


text:
Fundashon pa Konsumidó durante e periodo di 11 te ku 17 di yüni 2021 a bishitá 22 supermerkado ku e meta pa analisá preisnan aktual di karni, fruta i berdura riba merkado. Pa por logra esaki a anotá preis di un kantidat di 97 produkto en total. E 22 establesimentunan ku a forma parti di e komparashon di preis aki ta: supermarket 2000, Arco Iris, Van den Tweel ,Arti’s , Best Buy, Bon Bini supermarket, Boulevard Market Place, Centrum Mahaai i Piscadera, Esperamos supermarket, Dande, Exito, Mangusa Rio Canario i Hypermarket, Vreugdenhil, Minimarket LZF, Luna Park, New Plaza/ De Ruyterkade, LI’S, Feng Fu, Queens, i Tropicana.
Centrum Mahaai esun mihó surti den karni, fruta, berdura i belèg
Despues di a analisá resultadonan di e anotashon di preis, Fundashon pa Konsumidó a konstatá ku Centrum Mahaai ta esun mihó surti basá riba e 97 produktonan di karni, fruta i berdura ku a keda anotá. Di e 97 produktonan pre selektá, Centrum Mahaai ta’tin un total di 80 produkto den stòk.
Mangusa Rio, Mangusa Hypermarket, Centrum Piscadera i Centrum Mahaai tin mas produkto di karni, fruta, bèrdura i belèg na un preis mas ekonómiko
Resultadonan di e komparashon di preis ta mustra ku e 4 supermarketnan: Mangusa Rio, Mangusa Hypermarket, Centrum Piscadera i Centrum Mahaai ta e supermarketnan ku tin mas produkto na un preis mas ekonómiko. Di e 97 produkto ku Fundashon pa Konsumidó a anotá, e 4 supermarketnan ariba menshoná tabata tin 23 produkto na un preis mas kumbiniente.
Diferensia grandi di preis
Fundashon pa Konsumidó ta konsehá pueblo di Kòrsou pa kumpra mas konsiente.Fundashon pa Konsumidó a hasi un komparashon di e preisnan aktual (yüni 2021) versus e preisnan di febrüari 2021, pa asina rekonose posibel subida di preis. Durante di e komparashon di preis aki a konstatá diferensia grandi di preis den e kategorianan di karni, fruta i berdura.
Un kilo di Sirloin Steak, na febrüari 2021 tabata kosta fl. 30.00 na Supermarket 2000. Na luna di yüni esaki ta kosta fl. 41.00, kual ta un subida di fl. 11.00 . Pa loke ta trata loinribs, un kilo tabata kosta na luna di febrüari fl. 9.95 na Vreugdenhil supermarket. Aktualmente esaki ta kosta fl. 17.52 pa kilo, kual ta un subida di fl. 7.57.
Un kilo di promentòn tabata kosta fl.5.95 na Dande Supermarket na luna di febrüari. E preis aktual di un kilo di promentòn na Dande Supermarket ta fl. 9.50, kual ta un oumento di fl.3.55.
Basá riba e análisis aki Fundashon pa Konsumidó ta konkluí ku tin un oumento di preisnan den e kategorianan di karni, fruta i berdura na mayoria supermerkado. Sigur si kompará e preisnan aktual ku e preisnan na luna di febrüari.
E diferensianan di preis ariba menshoná tabata e diferensianan mas grandi ku Fundashon pa Konsumidó a tuma nota di dje den e produktonan pre-selektá. Tene na kuenta si ku Fundashon pa Konsumidó no ta kompará kalidat òf orígen di e produktonan den su komparashon di preis. Na momentu di hasi bo kompra, kòrda ku e dos faktornan aki por tin influensia riba di e preis ku bo ta paga.
Konsultá bo tabèl
Pa fasilitá i pa informá nos konsumidónan mas mihó, Fundashon pa Konsumidó a pone diferente preisnan di e produktonan pre- selektá aki den un tabèl ya asina kada konsumidó por tin un bista mas amplio na kua supermerkado ta mas kumbiniente pe hasi su kompranan. Pa kualke pregunta semper por tuma kontakto ku Fundashon pa Konsumidó na number di telefòn 462-6666 òf manda nos un mail na info@fundashonpakonsumido.org. Tambe por bishitá nos wèpsait www.fundashonpakonsumido.org pa un bista amplio di komparashonnan di preis.


text:
Baile ta e movecion ritmico di e curpa. Mayoria di biaha, bailamente ta pasa riba musica, anto e ta un forma di expresion cu bo por haci riba bo mes of cu otronan den grupo. Nos conoce awendia diferente sorto di baile, pero con hopi nos realmente sa di Baile di Cinta? Bon pregunta!
Wel, pa prome: Team Work ta algo hopi esencial den e tipo di baile aki. Tur hende mester traha hunto, y tur hende mester ta bon coordina cu otro. Baile di Cinta ta un experiencia importante den compronde e rol di identidad cultural colectivo por medio di baile.
E Baile Di Cinta ta un baile tradicional practica rond mundo riba fechanan specifico manera diferente celebracionnan of eventonan social/cultural. E baile ta un simbolo di e union entre ser humanonan, representando e union den comunidadnan y pueblo. Pues por mira tambe pa kico na Aruba ta escohe pa haci e baile aki riba entre otro celebracion di nos dia nacional 18 di Maart, simbolisando e union den nos isla caminda personanan di tur cultura bibando na Aruba ta bini hunto y celebra nos isla.
HOPI PREPARACION, Y REGLANAN TA BASTANTE STRICTO!
Na Europa, e baile tabata wordo practica antes tambe como un simbolo di union y fertilidad.
E preparacion pa presenta un Baile di Cinta, segun bailado local Tyrone Chirino, ta un proceso bastante largo! “E tin su reglanan. Na Aruba, cada baile tin su regla. Wals tin su regla, Tumba tin su regla, y Baile di Cinta su reglanan ta hopi stricto,” e ta bisa. Por ehempel, bo pia no mag lanta for di e piso, y lo mas importante ta cu bo cinta mester ta strak. Pasobra di e forma aki bo por mira e bunitesa di e streanan cu ta wordo crea.


text:
Awe den oranan di madruga Wardacosta den bon coperacion cu Cuerpo Policial di Aruba (KPA) a intercepta un boto den awanan teritorial di Aruba cu indocumentadonan na bordo ku a purba di drenta ilegalmente. A encontra un total di 22 persona ariba e boto di cual, 2 hende muher y 20 hende homber. Ningun persona abordo tabatin permiso pa estadia legal na Aruba.
Abordo a encontra tambe un cantidad di animal exotico, entre otro 2 macaco y 26 parha. Tur e personanan a wordo traspasa pa Guarda nos Costa y e animalnan a wordo entrega na veterinaire dienst.
E caso ta sigui bou di investigacion di Unit Mensenhandel Mensensmokkel (KPA).


text:
WILLEMSTAD, Djasabra último Fundashon Alton Paas tatin un dia habri pa komunidat por a bin sera konosí ku e diferente insiativanan di Fundashon Alton Paas, skucha sierto datonan ku tin di haber ku dwarslaesie i desabilidat na Kòrsou i tambe ku komunidat por a skucha algun testimonio di personanan ku a mehorá nan kalidat di bida hasiendo uso di loke Fundashon Alton Paas ta brinda.
Komunidat tin ya kaba mas ku 6 aña ta tende di Fundashon Alton Paas ku tin e meta pa konsientisa i traha riba un mihó bienestar pa personanan ku dwarslaesie. Aworaki ta birando mas fasil pa logra mustra e frutanan di tur e trabounan. Manera Presidente i Fundado di e fundashon ku ta señor Alton Paas mes a trese dilanti den su diskurso di apertura ku ta trabou di diferente persona a hasi tur esakinan posibel. Diferente boluntario, sostenedor i donantenan a pone ku awe diferente persona na Kòrsou awor tin un mihó kalidat di bida.
E parti mas informativo di e atardi tabata na momento ku tatin un presentashon di Migarda Martina ku ta un komisario den e direktiva di Fundashon Alton Paas i alaves ta fungí temporal komo e program manager di e AP Center kaminda personanan ta bin hasi ehersisio. Den su presentashon ela trese dilanti kon e Fitness Challenge Anual di Fundashon Alton Paas ta kultivá e komportashon di inklushon. Tambe a bini dilanti e nesesidat ku tin di informashon relashona ku dwarslaesie na Kòrsou i den Karibe i kon e kongreso ku Fundashon Alton Paas ta organisa den kolaborashon ku Revalidatie Centrum ta ekipá i eduká diferente profeshonal, medikonan i persona ku dwarslaesie riba e ultimo desaroyonan di dwarslaesie. Dor di e inisiativa ei Fundashon Alton Paas a keda invitá pa partisipa na un kongreso di rehabilitashon regional pa presentá kon e situashon aktual ta den Karibe. Tambe e kongreso a pone ku awor Fundashon Alton Paas ta miembro di NASCIC ku ta un konsorsio di persona i organisashonnan ku tin di haber ku dwarslaesie na Merka. E asosiashon aki ta traha hopi pa influesha investigashonnan pa kura i kuido. Esei ta nifika ku awor asta personanan ku dwarslaesie tin un bos pa tambe hasi un diferensia den e investigashonnan ku ta keda hasi pa por kumpli ku nos nesesidatnan asta aki na Kòrsou. Loke ku tambe tabata hopi interesante ta e datonan di e kantidat di kareda ku Wheelee ta hasi, kual ta e dos autonan aksesibel pa rolstul i tambe e kantidat di miembronan di e AP Center ku ta bin hasi ehersisio mensualmente. A para ketu tambe na e kantidat di personanan ku a haña ataka selebral ku awor aki ta e grupo mas grandi ku ta bini hasi ehersisio na AP Center.
E parti mas impaktante di e atardi tabata e dos testimonionan ku a bin dilanti di Heribert Jozefa i Curley Rock. Tur dos a konta kon nan a haña nan mes ku un paralisis i kon nan a logra kuminsa na e AP Center di Fundashon Alton Paas. Heribert a ekspresá kon e situashon ku ela pasa aden a pone ku ela perde hopi amistadnan ku e tabatatin promé pero awor e tin otro amigunan ora e bin train. Dor di mira otronan ku situashon mas pio kune ta train ku asina tantu determinashon ta motiv’é pa e tambe hasi mas esfuerso pa e sigui bai mas dilanti. Curley Rock tambe tabata komparti kon banda di su paralisis e tatin ku lucha ku mas komplikashonnan ku salu i ku na Fundashon e ta haña e sosten i motivashon pa e duna di su banda te ku awor e ta enkurashá mas hende pa no keda sinta na kas pero hasi nan esfuerso pa keda den moveshon. Un atardi sigur impaktante i ku ta mustra kiko ta posibel pa personanan ku dwarslaesie i tambe otro tipo di paralisis na Kòrsou.
Fundashon Alton Paas ta hopi kontentu i agradesido ku e asistensia i reakshonnan positivo di e Dia Habri.
Pa tur persona ku no a logra partisipá pero ku ke sa mas di loke nos ta hasi por tuma kontakto ku nos libremente dor di yama òf manda un whatsapp na e number 5100087.


text:
Dia 12 di febrüari 1922 Sùrnan di e kongregrashon “Fransiscanessen van Roosendaal” a habri Hòspital San Fransisco na Boneiru. Nan a kumpra e kas den kua a pone e hòspital aki serka e komersiante lokal Richard Muskus.
Na 1944 e sùrnan aki, ku un forskòt sin interes risibí di gobièrnu, a traha un hòspital kompletamente nobo, ku a ser habrí ofisialmente dia 21 di yüni 1944. E hòspital no tabata risibí supsidio di gobièrnu.
Na 1952 e direktora di Hòspital San Fransisco tabata Sùr M. Tecla. Tabatin un personal di 3 enfermera religioso (sùr) i 7 empleado lokal. Tabatin 24 kama di hende grandi i 26 kama di mucha.
Bron: Boi Antoin


text: Diahuebs anochi a drenta informe di cu tin un chauffeur aparentemente burachi ta coriendo banda robez di e caminda di Paradera pa Sero Patrishi, mesora a dirigi patruyanan na e area. Un chauffeur atento tabata sigui e auto y a alerta polis mientras a sigui e vehiculo poco mas panort di e rotonde banda di Acero na Tanki Leendert e chauffeur burachi a para e auto aki e chauffeur cu tabata siguie a tuma curashi bay na e auto y kita e yabi for di e switch evitando asina cu e chauffeur burachi sigui expone trafico na peliger. Na yegada si e patruya polis a pasa dificultad pa detene ya cu e chauffeur burachi a resisti asina hopi te cu ela yena su carson. Polis despues di basta rato a logra detene y pone den e vehiculo di transporte y a bay cun’e asina mes cu tur e holor desagradable.


text:
CONFERENCIA PA DIA MUNDIAL DI TURISMO 2019 CU PRESENTACION DI ORADADOR EXPERTO
Oranjestad – Celebracion di Dia Mundial di Turismo ta un ocasion den cual Oficina di Turismo ta tuma e oportunidad pa, no solamente conscientisa comunidad riba e importancia di e industria pa nos pais y celebra tur e individuonan cu nan trabou diario ta carga esaki; pero tambe pa comparti conocemento cu ta habilita tur partido envolvi pa alcansa e obhetivonan di ‘best practices’. Dia Mundial di Turismo ta celebra riba 27 di september y en conexion cu esaki, A.T.A. ta organisa su conferencia anual. ‘Turismo y Trabao: un miho futuro pa tur!’, ta e tema decretal pa United Nations World Tourism Organization pa e Dia Mundial di Turismo 2019. Banda di e conferencia anual unda A.T.A., manera custumber ta invita tambe studiantenan di EPI y di Universidad di Aruba, e aña aki, Oficina di Turismo ta tuma e inciativa pa bishita diferente skolnan rond di nos isla pa asina conscientisa nos studiantenan di kico ta turismo, dicon esaki ta importante, ken A.T.A. ta y kico ta e trabaonan cu A.T.A. entre otro ta haci diariamente y mucho mas. BISHITA NA SCOLNAN Durante e bishita na e scolnan MAVO, representantenan di A.T.A. fuera di amplia riba e temanan menciona lo splica tambe di e programa ‘My Promise to Aruba/ Mi Promesa na Aruba’. Aki ta encurasha, no solamente e studiantenan/localnan, pero tambe nos bishitantenan pa cuida nos isla. Entre e promesanan ta, pa no haci daño ni destruccion na nos medio ambiente, cultura y pa yuda proteha nos isla pa e generacionnan cu ta bin. E ‘Mi Promesa na Aruba’ ta inclui conductanan desea y informacion cu lo brinda un y tur cu reglanan / conducta cu kier mira di nan. Peticion ta pa respeta y sigui esaki. Siguiendo y respetando esaki, lo yuda aporta na un desaroyo sostenibel unda ta salvaguardia nos patrimonio natural y cultural, entre otro. CONFERENCIA E conferencia riba e dia aki ta conta cu presentacion di orador Paul Brady kende ta Editor Strategico di e compania SKIFT. E palabra ‘skift’ ta significa ‘transformacionnan y/of cambianonan clave’ den e idioma nordico. Señor Brady ta cubri e industria di biahe pa mas cu 10 aña trahando cu diferente media di comunicacion mundialmente. Na SKIFT, Paul Brady ta yuda diferente marcanan renombra identifica tendencianan nobo y con pa mercadea nan marca miho na mundo. E compania ta un di e plataforma di inteligencia mas grandi cu ta proporciona media di comunicacion, ideanan y mercadeo na sectornan clave di biahe. E siman aki ta marca siman di turismo y Oficina di Turismo ta desea tur miembro di dicho sector un feliz Dia Mundial di Turismo. Tuma e momento pa refleha y renoba nos compromiso pa cu e profesionalismo, nos nivel di servicio y pa brinda e miho experiencia posibel na tur bishitante cu nos isla ta ricibi. Esaki ta bon pa nos turismo, pero e ta bon pa nos comunidad tambe principalmente.


text:
KRALENDIJK- E sentro di Kralendijk a bira aun mas kolorido, awor ku a pinta loke promé a keda boutisá komo Standhotel, den Art Hotel Bonaire. Sigur biniendo di direkshon di e luga di stashoná den e asina yamá sentrumgebied, e hotèl ta lusi hopi atraktivo.
Den fin di añanan 80 i komienso di añanan 90 di siglo pasá tabata tin hopi kambio a tuma lugá den sentro di siuidat. E edifisio aki a keda konstruí dor di líder anterior di UPB, Ramoncito Booi na e lugá ku antes tabata ta tin e edifisio bieu di Cultimara.
Riba e di dos pòtret ta mira temporada ku tabata konstruyendo e edifisio nobo aki, ku awenda ta Art Hotel Bonaire, pero tambe kaminda tin entre otro Concept Store ku ta bende muebles i tambe Start Tea.


text:
Kralendijk – Entidat Públiko Boneiru ta hasi algu na e molèster di awa ku ta keda riba e kaminda na altura di Jachthaven/ Habour Village Marina. Otro luna Direktorado di Planifikashon i Desaroyo di Entidat Públiko Boneiru ta hasi algun reparashon di forma urgente na Kaya Gobernador Debrot.
Durante e trabounan di mantenshon tráfiko tin ku usa un kaminda alternativo. Ta konstruí e kaminda alternativo den e dianan akí. Ya kaba e trabounan pa esaki a kuminsá. Asin’aki outomobilistanan por sigui usa Kaya Gobernador Debrot. Ta pidi un i tur ku ta pasa einan durante e trabounan pa baha nan velosidat i kore ku koutela.
E intenshon di Direktorado di Planifikashon i Desaroyo ta pa kaba ku e trabounan di urgensia mas lihé posibel. Asin’ei tambe limitá e molèster pa tráfiko ku ta hasi uso di Kaya Gobernador Debrot.
Lesa tambe:
- Mas ku 700 hende a registrá pa landa bai Klein Bonaire
- Servisio di Impuesto di Aruba ta registrá 3.129 pagadó di impuesto nobo
- Tresshen persona a bini aserka den 2021
- Komersiantenan di Kaya Souer Bartola soprendé pa komienso di drechamentu di kaya inesperá
- Gezaghèber Rijna ta rechasá ponensianan di Follow the Money


text:
KRALENDIJK – William Evertsz a papia na Radio Live 99.9 FM kende a menshoná tokante e ‘Zomer Kamp’ organisá pa hóbennan di JongBonaire.
”E aña aki e famoso ‘Zomer Kamp’ ta kuminsá 6 di yüli i ta tèrminá 24 di yüli. ‘Zomer Kamp’ ta un aktividat ku ya ta tuma lugá pa 9 aña i ta konsistí di diferente sekshon di deporte. E promé siman tin e parti di sambuyamentu, despues ‘paintball’ i korementu di baiskel, modeling sakamentu di potrèt spesial pa e damsnan. Tambe práktika di futbòl, bòkseo, arte windsurf i e parti final ta e konosido ‘Survival Camp’. Esaki ta algun di e diferente aktividat ku ta bai tin durante e 3 siman, repartí den diferente grupo dependé nan edat.
Kosto di e 3 siman di ‘Zomer Kamp’ ta 15 dòler pa partisipá. Por pasa na Jong Bonaire pa inskribí. Di e forma aki nos ta kita algun dia for di kosnan di tur dia, sigur manera kosnan ku ta relatá na Internèt. Tin un kantidat di lider pa forma parti di e aktividat pa guia e hóbennan durante e 3 siman di programa. Pues si bo ta un hóben i no ta bai fakansi pafó di Boneiru, pasa na Jong Bonaire inskribí pa bo partisipá na e ‘Zomer Kamp’, òf yama 717-4303. Esaki sigur ta un eksperensia inolvidabel.”


text:
Oranjestad-ta pa partidonan di oposicion, lo hisa BBO den un tiro sin tene cuenta cu e consecuencianan. Esey ta loke CFT ta propone tambe. Den nan forma di pensa, CFT tampoco ta tene cuenta cu e consecuencianan di finansa publico pa resto di pais, pa economia y calidad di bida. Ta pesey MEP ta sostene CFT y su medidanan y nan ta rabia cu AVP cu no kier aumenta e BBO. Enbez di e tipo di medidanan cu pueblo a custumbra di MEP, gobierno di AVP a y ta sigui scohe pa reformanan structural. Pasobra esakinan ta duna resultado permanente. Ademas si haci e reforma gradualmente manera ta haci awor, e ta tene cuenta cu pueblo trahador, cu sector priva, cu crecemento economico y cu calidad di bida di nos hendenan.
REFORMA STRUCTURAL
Enbez di medida, gobierno di AVP a scohe pa baha gasto di gobierno door di reforma e sistema di pensioen di trahadornan di gobierno y maestronan di scol. Y a haci’e den forma gradual door di cual e peso ta bira menos. Ademas a trece un solucion pa hopia aña: tur pensionado por ta trankilo atrobe. E peliger cu nan lo bay a perde tur nan pensioen manera tabata e caso na 2009, no tey mas. Nan pensioen ta sigura pa hopi aña, awor cu e fondo a bolbe bek na 100% cobertura!
Enbez di corta den e pakete di cuido medico manera MEP tabata kier, cu lo a afecta specialmente esnan cu un entrada abou pasobra nan no tin pa cubri nan propio gastonan di docter y remedi, gobierno di AVP a scohe pa mantene e pakete di cuido, reforma e servicio di AZV, controla su gastonan den forma structural y introduci e “health tax” cu ta yuda enormemente pa cubri costonan medico. E “health tax” no a subi e prima di AZV di e trahador, ni di e doño di trabou. E forma indirecto di crea entrada aki ta efectivo, pasobra ta tur hende na Aruba ta contribui. No e trahado y su doño di trabou so. Tambe e un miyon turista cu ta bini aki.
Embez di bira lomba pa pensionadonan y trahadornan manera MEP a haci entre 2001 y 2009, gobierno di AVP a scohe pa mehora nan forsa di compra cu a keda stanca pa 7 aña bou gobierno di MEP. E desicion pa mehora forsa di compra di trahadornan di gobierno, trahadornan den sector priva y pensionadonan mey mey di un crisis mundial, a yuda den forma significante pa saca Aruba for di e abismo cu MEP a laga Aruba aden. E forma aki di pone atencion na tur y no na un “grupito” so, ta e forma di busca solucion structural y no tuma medida.
Enbez di introduci mas belasting djis pa haya mas entrada y sin duna pueblo nada bek, gobierno di AVP a scohe pa reforma den forma structural henter e sistema di belasting. Door di esey e sistema ta bira mas facil pa administra, mas transparente, mas facil pa cumpli cun’e y mes ora ta alivia esnan cu menos entrada. Atrobe otro ehempel di busca solucion structural, enbez di medida djis pa haya mas placa.
Pueblo kier wak nos pais bay dilanti, pasobra pueblo sa cu ora cos bay bon pa Aruba e ta bay bon pa nos tur. Pueblo no kier solucionnan barata cu ta bin bek manera un “boomerang” pa dal bo. Pueblo kier solucionnan cu ta conta pa un y tur. No djis pa “friends and family”.


text:
Mas ku 1700 empresa i asosashonnan di empresario ta risibí e siman aki un karta di Fair Trade Authority Curaçao (FTAC). Den e karta aki FTAC ta splika ta kua ta e reglanan nobo pa kompetensia ku empresarionan mester bai mantené nan mes na dje entrante 1 sèptèmber. E reglanan nobo mester bai sòru pa empresanan bai kompetí di manera mas husta ku otro pa kai na agrado di e konsumidó. Violashon di e reglanan aki ta kastigabel pa lei.
Dia 1 sèptèmber e reglanan nobo pa kompetensia ta drenta na vigor. Pa prepará e empresanan na Kòrsou FTAC a skibi un karta den kua e ta splika e kontenido di e reglanan nobo i e konsekuensianan pa e empresa si e reglanan aki wòrdu violá. E reglanan nobo ta prohibí palabrashonnan ku ta limitá kompetensia entre empresanan. Pero FTAC a indiká tambe ku pa sierto tipo di palabrashon ku ta limitá kompetensia tin e posibilidat pa risibí eksonerashon, basta e palabrashon su benefishinan pa e konsumidó ta mas grandi ku e desbentahanan di tal palabrashon. FTAC su portanan ta habrí pa empresanan ku kier mas splikashon enkuanto e reglanan nobo.
Señor Chos Romero, Presidente di FTAC, ta indiká ku: “e reglanan nobo ku ta ankrá den e Ordenansa enkuanto Kompetensia, ta dirigí riba halsa e bienestar di nos konsumidónan. Mas kompetensia ta sòru pa mihó preis, mihó servisio, mas kalidat i mas produkto inovativo. E konsumidó mester bai kuminsá e sinti e benefishinan aki den su pòtmòn.”
Bo tin pregunta? Tuma kontakto ku e Direktor di FTAC. Email: info@ftac.cw, number di telefòn: +5999 461 00 67


text:
Dios a tira un bista den su jardin y a topa un espacio bashi, despues su mirada a pasa ariba tera y a mira bo cara cansa. El a pone su brasa rond di bo y a hibabo pa bo por sosega. Esta bunita ta Dios su jardin. E ta scohe solamente e mihor.
Cu dolor na nos curason pero conforme cu boluntad di Dios nos ta anuncia fayecimento di:
Ruffo Tarciso de Cuba
*24 Februari 1938 – †22 Augustus 2022
Acto di condolencia y despedida lo tuma lugar diabierna 26 di Augustus 2022, for di 2’or pa 4’or di atardi na Ad Patres Funeral Home & Crematorium.
Staf y personal di Ad Patres funeral home & Crematorium ta extende nos mas sincero condolencia na famia di e fayecida.


text:
Fin di februari a kuminsá ku e proyekto ‘Mobilidat Liber’ kaminda tur siman a regalá 3 persona den ròlstul e oportunidat pa por a sali bai hasi un aktividat rekreativo kompletamente gratis. E promé tres personannan a keda skohé via organisashonan ku ta den kontakto ku Fundashon Alton Paas i despues tur persona por a registrá via un formulario ònlain pa bai den tombola.
Tur djarason pa 6:30 di atardi a bai live riba facebook page di Fundashon Alton Paas i asina ku yudansa di un Rowena Clementia di The Natural Mix i algun Miss di Marvelous Productions por a saka e 3 nombernan kada siman. Tur siman un persona por a gana e regalo pa bai laman i landa ku e aquatherapeut Belinda Liesdek. E di dos regalo tabata pa por bai kome na un restaurant di kual nos tin 3 restaurant den e proyekto ku ta Muse, Gondola i Green House Boulevard. I e di tres regalo ta bai hasi bishita di e persona su eskoho.
Nos mester gradisí tur esnan ku ta parti di e proyekto aki. For di e donantenan te e kolaboradornan. Nos a bin ta haña diferente reakshon masha positivo di kada persona ku a partisipá i nos kera kompartí esaki ku e diferente donantenan i kolaboradornan.


text:
Paradera, Piedra Plat, Santa Cruz y Sabana Grandi:
Diabierna den oranan di atardi pa anochi, a tuma lugar un control riba negoshinan cu ta bende cuminda den area di Paradera, Piedra Plat y Santa Cruz, mayoria di establecimento tabata cumpli cu reglanan stipula pa DVG.
E controlnan aki a wordo haci pa un team special cu ta consiste di Polis y DVG. E biaha aki a toca turno na Paradera, Piedra Plat, Santa Cruz y Sabana Grandi etc.
Na Paradera a cera Paradera Snack pa falta di carchi berde, tambe na Paradera a cera e conocido bar restaurant Chines, Great Rich. Na Great Rich Bar Restaurant a bin topa cu trahado sin carchi berde y e establecimento no tabata limpi, pues e lugar no tabata cumpli cu e reglanan di higiena.
Na Piedra Plat a controla e bar Recuerdos de Ella, esaki tambe no tabata cumpli cu e reglanan stipula, trahado ilegal y sin carchi berde, Recuerdos de Ella a wordo cera mesora.
Durante e control na Santa Cruz, Gordo Take Away a wordo cera pa motibo cu e trahado no tabata tin carchi berde.
Na Sabana Grandi, nan a controla La Sabana Bar Restaurant, e tambe a wordo cera pa varios motibo, un di nan tabata pa falta di higiena, trahadonan sin carchi berde y nan no tabata tin un restaurant vergunning.
Tur e cinco luga nan aki a wordo cera pa 48 ora y lo por habri bek te ora cu e establecimentonan aki por cumpli cu e reglanan di higiena, trahadonan legal y cu carchi berde y tambe vergunningnan valido.
E controlnan riba establecimentonan cu ta bende cuminda lo sigui den e dianan nos dilanti den diferente bario. Si bo tin un negoshi cu ta bende cuminda percura pa bo tin tur documento na ordo y bo negoshi limpi. Pa na momento cu nan pasa controla e no wordo cera


text:
Partido Inovashon Nashonal ta di opinión ku ta basta ku manipulashon di informashon. Ta ora pa pueblo sa kon un kambio di sitio a resultá den e gastunan èkstra pa CMC i e problemanan di awe.Partido Inovashon Nashonal (PIN) despues di a skucha e deklarashon di eks-miembro di parlamento sr. Melvin “Mac” Cijntje dia 29 di sèptember 2021 na un radio emisora, kaminda ela deklará enfátikamente ku e gastunan èkstra di kostrukshon di hospital ta bin dor añadí 3 òf 4 piso mas di kostrukshon na e hospital na Otrobanda. E ke sa ta ken a aprobá esei. Tambe sr. Cijntje a enfatisá ku Usona, representá pa sr. L.S. a duna un informashon kompletamente robes na nan komo miembronan di koalishon di e tempu ei. E la mustra di tin basta informashon pa divulgá den un enkuesta parlamentario. Di otro banda nos a tende sr. B. Whiteman na un emisora splika e rapòrt “Tussentijdse Evaluatie HNO” di 2016 kompletamente robes, ya ku na e momento ei apenas 1/3 parti di e hospital tabata trahá, i según e rapòrt na 2016 kaba a surprasá e presupuesto pa hospital nobo ku mas f. 100 mion. Ta mas kla ku di día ku manipulashonnan ta keda tresé i ku pueblo ta keda sin klaridat riba e proyekto aki.PIN ta bolbe úrgi pa tene e enkuesta parlamentario pa trese klaridat e proyekto di HNO-CMC. For di ougùstus 2017, apenas un par di luna despues ku su líder a tuma e enkargo pa finalisá e hospital, Partido PIN ta e promé partido polítiko ku a insistí riba un enkuesta parlamentario. PIN ta puntra ki dia ta siguí ku un enkuesta parlamentario ròndo di HNO-CMC? Tin basta pregunta ku segun PIN mester trese klaridat riba dje. Akinan djis algun ehèmpèl.Desishon pa stòp ku Fundashon Hospital NoboTa konosí ku na momento ku gobièrnu MFK-PS na aña 2010 a tuma mando di país Kòrsou, a kita e proyekto pa traha un hospital nobo for di Fundashon Hospital Nobo, ku tabatin e eminesia dr. Bob Pinedo komo presidente. Na e momento ei ya basta ehersisio a ser hasí pa ku e konstrukshon i tabata kana e kamindanan pa yega na un finansiamentu di e konstrukshon. Te awe pueblo no sa kon bin a kambia e desishon pa konstrukshon di hospital banda di IFE na Jan Noorduynweg pa Amstel. Manera nos sa, e área na Amstel ta trata di un área ku a keda inundá durante tormenta Tomas. Kua investigashon a hasi pa kompará e sitionan di konstrukshon i kuantu esakinan a kostá?Kon a kalkulá e gastunan pa konstrukshon di hospital na Amstel? E gastunan di infrastruktura rondó di Amstel, kaminda lo mester a hasi kambionan drástiko na tráfiko tambe a ser kalkulá? Kunatu e gastunan aki lo mester tabata? Tambe ta konosí ku gobièrnu MFK-PS a skohe Ballast Nedam pa konstruí e hospital. Kua tabata e kriteria pa e eskoho hasí? Kuantu e rekompensa pa supervishon di proyekto dor Fundashon SONA i pa USONA i/o Berenshot pa manehá e ehekushon di e proyekto? Gastunan èkstra pa konstrukshon di hospital den Otrobanda.Gobiernu PS, PAIS, PNP, Grupo Sulvaran, kabinete Asjes, ku a goberna for di 7 juni 2013 a tuma e desishon pa konstrukshon di hospital nobo den Otrobanda. A base di ki kriteria gobièrnu di PS-Pais-PNP-grupo Sulvaran a disidí di pone e hospital den Otrobanda? Segun e rapòrt di kontrolaria general no a traha un programa di eksigensha nobo pa e hospital den Otrobanda. Pueblo ke sa si por papia di un proyekto nobo i dikon no a traha un programa di eksigensha pa e konstrukshon den Otrobanda. Pueblo ke sa si a tene kuenta ku e gastunan pa kompra di Colon i rekompensashon pa e empresanan i hendenan ku tabata biba den Colon. Tambe si a tene kuenta ku mester a kibra klip pa konstrukshon di un garashi. Pueblo ke sa a base di kua kriteria i ken a disidí riba konstrukshon di un garashi di e tamaño ku a konstruí. Den e kaso aki tambe lo mester a rekonstruí Hamelbergweg. Ta konosí ku inisialmente a kalkula un suma ku despues a resultá kasi 4 bia mas kostoso pa konstrukshon di Hamelbergweg. Tambe, pueblo ke sa ku a tene kuenta ku mester a basha parti di Sehos abou i pone por ehempel katerisatie afdeling otro kaminda. Kuantu ta e suma total di tur e trabounan adishonal pa konstrukshon di hospital den Otrobanda?Según sr. Whiteman, ku tabata minister di GMN durante e periodo, ta trata di un proyekto nobo di konstrukshon di hospital. Pueblo ke sa dikón kabinete PS-PAIS-PNP, Grupo Sulvaran a mantené e konstruktor Ballast Nedam i a skohe SONA/USONA pa supervisá i manehá e proyekto. Si ta trata di un proyekto nobo, dikon no a tene un destaho públiko nobo? Vastgoedbedrijf i ExploitatiemaatschappijNa 2013 gobièrnu PS-PAIS-PNP-Grupo Sulvaran a proponé pa bin ku un Vastgoedbedrijf i un Exploitatiemaatschappij komo kompanianan pa manehá e hospital. Tataba sr. Whiteman ku a firma Memorandum of Understanding ku Sehos na 2013 den kua lo a bin un explotatiemaatschappij i un vastgoedmaatschappij. Despues kabinete Whiteman I i II na 2015 i 2016 a mantené e desishon pa bin ku un Vastgoedbedrijf i un Exploitatiemaatschappij komo kompanianan pa manehá e hospital. Seguidamente kabinete Koeiman na 2017 a mantené e desishon pa bin ku un Vastgoedbedrijf i un Exploitatiemaatschappij komo kompanianan pa manehá e hospital. Kabinete Pisas I na 2017 a mantené e desishon pa bin ku un Holding, un Vastgoedbedrijf i un Exploitatiemaatschappij komo kompanianan pa manehá e hospital. Kabinete Pisas I a pidi hasta pa aselerá e ehekushon di e desishon pa bin ku un Holding, un Vastgoedbedrijf i un Exploitatiemaatschappij komo kompanianan pa manehá e hospital. Meskos ta konta pa e disishon di kabinete Pisas I a haña nesesario i a tuma desishon pa bin ku un Ministerieel Regisseur en Toezichthouder (MRT) i a presentá un landsbesluit pa gobernadora firma. Ku kua meta e desishonnan aki a ser tuma dor di e diferente kabinete nan? Pueblo ke sa si e desishonnan aki ku a kuminsa for di kabinete Asjes lo a nifiká ku pueblo no ta doño di su hospital. Gobiernu PAR, MAN, PIN, kabinete Rhuggenaath, 29 mei 2017-18 maart 2021Ta bon konosí ku tur e erornan ku a keda konstatá den e relato di 2016 “Tussentijdse Evaluatie HNO” no a kondusí na korekshon dor di kabinete Whiteman II i e kabinetenan ku a sigui. Na yüni 2017 ora sra. Römer a tuma e enkargo, no tabatin relatonan finansiero di SONA for di 2013. Ta kabinete Rhuggenaath a pidi kuenta i rason i a para e plèitu entre SONA i kontratistanan pa por a sigui ku konstrukshon di hospital. Tambe a start ku e proseso di transishon di SEHOS pa CMC, kaminda mester e rekapasitá tur miembro di personal pa por traha den CMC. Pa realisá esei a pone hendenan kapas den e MRT ku a solushoná hopi claim di kontratistanan, kousá dor di desishonnan deskabeyá dor di e kabinetenan Asjes, Whiteman I i Whiteman II. Kabinete Ruggenaath a mantené e desishon pa bin ku un Holding, un Vastgoedbedrijf i un Exploitatiemaatschappij komo kompanianan pa manehá e hospital. Pa evitá mas gastu dor di retraso di konstrukshon i sali for di e problemanan serio di Sehos kabinet Rhuggenaath a sòru pa finansiamentu di e hospital a kana, inklusive ku e konsortio di institutonan finansiero. Pueblo ke sa kon esei a tuma lugá i kiko tabata e diskushon ku gobernador riba Hoofdlijnenakkoord. Enkuesta parlamentarioImportante ta ku den kuadro di un enkuesta parlamentario, parlamento por tende testigunan bou di huramentu. Ta e oportunidad pa tende tur e ministernan di turno di salubridat, finansas, VVRP i minister presidentenan ku a tuma desishon den e proyekto di Fundashon Hospital Nobo, Nos Hospital Nobo i Hospital Nobo Otrobanda. Además ta imperativo pa skucha SONA, USONA, MRT, e konseheronan, sirbidónan públiko, kontratistanan i tur demás hende ku parlamento ke skucha. Di e forma aki por trese porfin e klaridat nesesario ken a tuma kua deshishon, ku ki konsekuensia, kuantu henter e proyekto a kosta i na kiko e sènnan a bai. KonklushonFor di 2016 tin un rapòrt ku ta mustra ku gastunan di HNO lo ta hopi mas haltu ku a kalkulá den prinsipio. E rapòrt ta mustra riba e riesgo ku ta hasi e gastunan bira dòbel. Ta importante pa trese klaridat kuantu eksaktamente a gasta na konstrukshon di hospital i tur lokual ta rondo di dje. Ta importante pa enkuesta parlamentario mustra kon tur kos a bai. E pueblo pagadó di impuesto meresé otro, i ta basta keda bin ku kalumnia i historianan mal konstrui.**********236Bereikte mensen6BetrokkenheidsactiesBericht promotenLeukOpmerking plaatsenDelen
Lesa Dikon tantu spantu i nerviosismo pa enkuesta parlamentario riba konstrukshon di hospital?


text:
WILLEMSTAD - Mainta tempran di djadumingu 18 di sèptèmber, Sentro di Operashon Marítimo (MOC) di Wardakosta Karibe Hulandes a alertá e barku patruyero tokante un boto sospechoso. Despues di e notifikashon di MOC, Zr.Ms. Groningen a nabegá bai e lokalidat di e boto sospechoso pa interseptá esaki. E avion patruyero Dash di Wardakosta tambe a keda dirigí na e lokalidat pa asistí e barku patruyero.
WILLEMSTAD - Barku di Marina Zr.Ms. Groningen nabegando aktualmente pa Wardakosta Karibe Hulandes, den mainta di 16 se?pte?mber, a intersepta? un transporte di droga di mas o me?nos 1200 kilo di kontrabanda. Esaki ta e di 14 kaptura di droga pa Zr.Ms. Groningen, desde ku e barku patruyero ta nabegando den Karibe desde aprel 2022. Ku e kaptura aki? Wardakosta Karibe Hulandes tin un total di droga di mas o me?nos 10.000 kilo ku a konfiska? den an?a 2022.
ORANJESTAD - Despues di a finalisa cu exito un estudio di un an?a, diabierna ultimo binti aspirant a ricibi nan certificado y diploma di ‘Buitengewoon Agent van de Politie’ (BAVPOL), for di man di Director di Wardacosta di Caribe Hulandes, Frank Boots y Alpha Falbru, Directora di ‘Opleidingsinstituut Rechtshandhaving en Veiligheidszorg (ORV). E aspirantnan a ricibi e diploma y certificado durante un ceremonia na Marinebasis Parera. Awor e aspirantnan ta agente di Wardacosta completamente desaroya y establece y nan ta bai reforsa e basenan di Wardacosta na Corsow, Sint Maarten y Aruba.
ORANJESTAD - Diabierna atardi pa mas o menos 3:10 central di polis a wordo notifica di un caso di hincamento na Modanza. Na yegada di patruya a bin topa cu e victima. Ambulance tambe a presenta na e sitio pa asina duna asistencia medico na e victima y a transporte pa hospital. Recherche a presenta na e sitio pa cuminsa cu e investigacion pa determina kiko exactamente a sosode. Un rato despues a haci detencion di un total di 8 hoben menor di edad.y na unda nan a wordo transporta pa warda di Playa. E caso ta bao investigacion y e hoben cu a ser hinca su situacion te cu awo ta stabiel.
THE BOTTOM - E ehersisio pa emergensia den tempu di orkan ku Defensa den Region Karibe ta tene durante e periodo di 15 di sèptèmber te ku 27 sèptèmber, temporalmente a kambia na un despliegue real na Isla Riba. Outoridatnan lokal di Saba i St. Eustatius a hasi un petishon na Defensa pa brinda sosten Militar rondó di e pasashi di Tormenta Fiona. Den esaki ta ferwagt hopi ráfaga di bientu i hopi awaseru, i ku esei ta ferwagt un kantidat grandi di destrukshon i estorbo. Defensa ta aktua den e despliegue aki huntu ku sosionan lokal di seguridat.


text:
MINISTER ODUBER HUNTO CU SU MAHESTAD REINA MAXIMA Y MINISTER KUIPERS A HAYA UN TOUR NA “MD ANDERSON CANCER INSTITUTE”
Minister Dangui Oduber
MINISTER ODUBER HUNTO CU SU MAHESTAD REINA MAXIMA Y MINISTER KUIPERS A HAYA UN TOUR NA “MD ANDERSON CANCER INSTITUTE”
HOUSTON – Diabierna minister Oduber tabata na Houston, caminda e la haña un tour di e Texas Medical Center (TMC) Innovation y alavez e la bishita MD Anderson Cancer Center cu su Mahestad Reina Maxima y tambe minister Kuipers. E dos centro medico nan aki ta renombra como un di e mihonan rond di e pais. Durante e bishita aki nan a haña diferente presentacion di experto nan den e ramo di salud y tambe oportunidad pa puntra pregunta. E bishita aki tabata uno fructifero caminda cu cooperacionan internacional a wordo estableci y diferente informacion a wordo adkiri pa asina por trese esaki bek y incorpora na pais Aruba.
Un di e meta di e bishita aki ta pa a fortifica e laso cu tin entre Princes Maxima Centrum na Hulanda y MD Anderson regardando cancer di mucha y cancernan di sanger manera leukemia. Esaki ta algo cu lo por beneficia aseguradonan di AZV den combatimento di e malesa di cancer, segun e mandatario. Minister Oduber ta keda busca solucionnan pa mehora e calidad di cuido na Aruba. Estableciendo relacionnan di trabou importante cu sigur lo beneficia Aruba den e dia di mañan.
Minister Oduber tabata hopi contento di por a haña e oportunidad aki, cual ta crucial pa por crea cooperacion internacional nobo, fortifica esunan existente pero tambe siña mas tocante diferente innovacion nan rond di mundo den e ramo di salud. Tambe e ta sumamente orguyoso di por a hiba palabra den nomber di Aruba pa enfocando riba e importancia di innovacion den cuido y con tecnologianan avansa por yuda mehora calidad di cuido. Entre otro, e la menciona cu Aruba a wordo destaca y reconoci internacionalmente danki na e eficiencia di nos “Aruba Health App”.


text:
E mandatario encarga cu Asunto Social desde 17 di november 2017, a haci traspaso oficial na e proximo Minister di Husticia y Asunto Social, Sr. Rocco Tjon.
Manera Minister Glenbert Croes a expresa durante e traspaso, e combinacion di Husticia y Social lo haci e cooperacion entre ambos Ministerio hopi mas estrecho cu ta sumamente importante pa un bon ehecucion di e.o Sociaal Crisisplan como tambe e maneho social cu Sr. Tjon lo kier hiba.
Di su banda Minister Glenbert Croes ta sinti cu el a duna hopi atencion na e problemanan social sperando cu su entrega a crea un fundeshi fuerte riba cual Sr. Tjon por sigui construi. E tin tur confiansa den Sr. Tjon su vision y ta dese’e tur clase di exito ademas di cu semper lo por conta cu su apoyo.
Glenbert Croes proximamente lo ta e Minister encarga cu Labor, Energia y Integracion. Su maneho lo ta enfoca riba rescate di un otro pilar economico, creacion di cuponan di trabou ehecutando e programa Aruba kier Traha, como tambe union y integracion.


text:
Den siman 15 SV La Fama a cuminsa cu 13 punto den di 8 lugar riba tabla, te ainda candidato pa bay play-off di promocion-degradacion. Juventud Tanki Leendert cu 1 punto so den e temporada aki ta den ultimo luga, ta destina pa degradacion automatico, pero ban pone cosnan den perspectiva! Juventud ta 4 punto so tras di Caiquetio pa evita decenso automatico y en cambio di hunga playoff promocion-degradacion, unda ainda tin chens di sobrevivi dependiendo ta cu ken ta bay hunga play-off. Cu un victoria na lo por suma 4 punto, pa ta 1 punto so tras di Caiquetio cu tres wega pendiente, y enfrenta Caiquetio mes den e ultimo wega di e temporada, matematicamente ainda cu chens, pakiko no? Pa colmo den e wega aki, Juventud ta yega stadion sin ningun suplente, niun hungado riba banki. Nan a lubida cu nan a hera saka un punto algun siman atras for di Nacional, e campeon nan di Aruba? Tur cos ta posibel cu determinacion, pero asina aki no! La Fama cu te cu awor ta den playoff di promocion-degradacion ta buscando ainda pa evita esey, apesar cu nan rival mas serca, River Plate, ta alehando nan mes hungando bon futbol, por lo menos La Fama ta preparando nan mes pa keda den Division di Honor ‘sea lo que sea’.
La Fama a practicamente domina e wega aki for di cuminsamento, nan tabatin cinco chens ‘morto’ pa bay ariba, promer cu nan capitan Sylvester Schwengle a anota e promer gol na minuut 14 di e wega pa duna nan bentaha di 1-0. Apesar di e dominio completo, La Fama no por a anota gol atrobe te cu net prome cu halftime na minuut 43, pa medio di Davidson Kaarsbaan pa hasi e wega 2-0 pa e oncena di Savaneta.
Den di dos mita La Fama a sigui cu dominio y na minuut 51 caba Jeison Mundarain a hasi e wega 3-0, Juventud cu no tabatin reaccion algun cu poco yegada y nada di peliger, a para warda pa La Fama ataka cu tur forsa y anota e biaha aki pa via di un tiro di skina door di Ciaran Arends na minuut 56 pa hasi e wega 4-0. Na minuut 76 La Fama ta amplia nan bentaha atrobe pa hasi e wega 5-0 pa medio di Jeison Mundarain atrobe, ken por cierto, tabata nos ‘man of the match’ pa su trabou duro y e dos golnan tambe pa e victoria contundente di su ekipo. La Fama a faya hopi golnan facil, por lo menos tres mas promer cu pitazo final husto na minuut 90, referee a dicidi cu no tabatin mester di tempo addicional den un wega di caliber hopi abou mes.
La Fama ta keda awo cu 16 punto, cinco so menos cu Riverplate cu tin un wega pendiente cu Caiquetio. Juventud, cu 1 punto so, ta awor si hopi cerca di decenso automatico for di division di honor cu tres wega so mas pendiente.


text:
Kralendijk – E bosero di s.v. Uruguay sr. Ryan Martha, a bisa ku e ekipo ta kompletu pa e partido djadumingu awó kontra e kampionnan di Real Rincon. Uruguay ta kompletu ku e hungadónan ku a keda ku s.v. Uruguay. Tambe s.v. Uruguay a firma 3 hungadó di Atlétiko Flamingo, 1 di Arriba Perú i 1 di Young Boys.
Ta trata di e hungadónan: Jurven i Jurvel Clara, Luigi Christiaan, Mitchel Inga i nos ta pendiente pa risibí konfirmashon di e hungadó di Young Boys ku tambe a pasa pa forma parti di e ekipo di Uruguay.
Nan lo kuminsá den e torneo 60 aña di FFB i tambe den e temporada di kampionato 2020-2021.
Nos ta deseá e klup di futbòl aki tur pero tur klase di éksito.


text:
WILLEMSTAD — Direktiva di Swim Club Orca Curaçao por mira bèk riba un fin di siman hopi eksitoso na Boneiru. Djabièrnè 23 di sèptèmber 2016 un delegashon di 110 persona (12 landadó, 4 landadó di “syngro”, 40 hungadó di waterpolo, 7 coach, 1 rèfri, 1 moderadó pa landamentu kompetitivo, 42 fanátiko i 3 miembro di direktiva) a biaha pa Boneiru pa partisipá na un interkambio deportivo organisá pa e tim di landamentu i waterpolo Baracuda’s. E aña aki ta di dos aña ku Baracuda’s ta organisá e aktividat aki. E aktividat aki ta kresiendo, pasobra The Roy Hill Seals di Trinidad tambe a partisipá e aña aki ku waterpolo.
Aktividatnan pa ku tur e disiplinanan tabata:
Landamentu:
Kompetensia di “Openwaters riba djasabra mainta:”, mas atardi klínika i un treinen spesial duná pa Richard Leito. Djadumingu a sigui ku e klínika i treinen.
Landamentu sinkronisá :
Treinen djasabra mainta, un show djasabra anochi. Djadumingu klínika duná pa sra. Daniela Diaz.
Waterpolo :
Kompetensia den kategoria U-12. Nan a hunga 3 wega djasabra i 1 wega djadumingu. Orca kontra di Baracuda’s. Orca a pèrdè 1 wega i gana 3 wega.
Kompetensia den kategoria U-16. Nan a hunga un ronda di “Round Robbin”, den kua a partisipá e tim di Baracuda’s ku dos ekipo, e tim di Trinidad ku 1 ekipo i Orca a partisipá ku 1 ekipo. Den e “RR” Orca a sali na di kuater lugá i den e final pa di 3 i di 4 lugá Orca U-16 a pèrdè kontra di Baracuda’s II pa termina di 4 den e kompetensia di U-16.
Kompetensia den kategoria U19/Señor. Nan a hunga 2 wega djasabra i 2 wega djadumingu. Orca kontra di Baracuda’s, Orca a pèrdè 1 wega i gana 3. Direktiva di Orca ta gradisí tur atleta pa nan komportashon i prestashon, mayornan ku a bai i ku no a bai, coachnan pa e gran trabou ku nan a desplegá promé di e biaha i na Boneiru. Un danki na Richard Leito pa e klínika ku e la duna na Boneiru i sigur no por lubidá riba e spònsernan ku a yuda Orca pa yega na un ekipo di sonido, pa Orca por a bai uniformá Boneiru i pa por a kaba di sera sèn pa e delegashon por a biaha pa Boneiru. Un danki na sra. Daniela Diaz (ekipo di Zonido), sr. Stephan v Dijk (spiker pa bou di awa), Curaçao Development Institute (unifòrm), ENNIA (unifòrm), Fundashon pa nan, Centro Medico Aesculapius, Insel Air i sr. Frank Girigorie di Sai Bank.


text:
KÓDIGO HEL: UN MENSAHE DI PREKOUSHON PA MAL TEMPU TA NA VIGOR KÓDIGO HEL: UN MENSAHE DI PREKOUSHON PA LAMAN BRUTU TA NA VIGOR
Pronóstiko
Pronóstiko di tempu pa Kòrsou i bisindario bálido te djabièrnè atardi 6:00 o.l., 23 di sèptèmber 2022.
Kompilá: djaweps 22 di sèptèmber 2022, 17:00 o.l. (21:00 UTC).
KÓDIGO HEL: UN MENSAHE DI PREKOUSHON PA MAL TEMPU TA NA VIGOR
KÓDIGO HEL: UN MENSAHE DI PREKOUSHON PA LAMAN BRUTU TA NA VIGOR
Tempu: Hopi nublá ku momentunan di áwaseru. Algun di e yobidanan lo bai kompaña pa ráfaganan di bientu i welek ku bos.
Temperatura máksimo lo alkansá 29ºC i temperatura mínimo 23ºC.
Solo ta sali 06:25 i ta baha 18:32 o.l.
Bientu: For di direkshon nort pa nortost i suak te moderá; forsa 2 te 4 (7 te 30 km/ora, 4 te 16 nudo). Durante di yobida, ráfaga fuerte te duru; forsa 6 te 7 (40 te 61 km/ora, 22 te 33 nudo).
Situashon general: Un ola tropikal aktivo lo krusa nos region durante proksimo oranan ku momentunan di mas yobida. Algun di e yobidanan por ta moderá te lokalmente fuerte kompaña pa ráfaganan di bientu i welek ku bos. Pa e motibu aki Servisio Meteorológiko Kòrsou a emití Kódigo Hel pa mal tempu i laman brutu, kual ta keda na vigor te mayan mainta. E kantidat di yobida ku ta spera lo kousa molèster na lugánan di kustumber. Mas aleu e bientu lo varia entre di west i sùitwèst durante oranan di anochi pa mainta, resultando den kondishon di laman un poko brutu.
Kondishon di laman: Trankil te moderá ku altura di olanan entre 0.5 te 1.5 meter (2 te 5 pia). Na kosta sùit i west kondishon di laman lo brutu ku olanan entre 2 pa 3 meter.
Sistemanan tropikal signifikante: Un Ola tropikal situá awe atardi ost di e region di islanan ABC tin 90% chèns pa sigui desaroyá den un siklon tropikal durante proksimo dianan. E disturbio tropikal aki lo krusa nos region durante proksimo oranan. Servisio Meteorológiko Kòrsou ta sigui e desaroyo di e sistema aki hopi di aserka.
Fenómeno spesial: Ningun.
Perspektiva te djasabra atardi: Por lo general parsialmente nublá ku chèns pa algu di áwaseru. Bientu lo bira gradualmente for di ost.
Meteorólogo: Luciano


text:
Nos invitado den e programa aki ta un persona hopi konosi aki na Boneiru. Machi Ines manera nan ta jamé. Su nomber mes ta Ines Maria Martis-Thode. Nos a kombersa kune riba su bida i e Boneiru di antes.
Produkshon: Fundashon Históriko Kultural Boneriano
Durashon: 50 minüt
Fuhikubo ta presentá: Ines Martis-Thode
Nos invitado den e programa aki ta un persona hopi konosi aki na Boneiru. Machi Ines manera nan ta jamé. Su nomber mes ta Ines Maria Martis-Thode. Nos a kombersa kune riba su bida i e Boneiru di antes.


text: Italia, ofisialmente Repúblika Italiano (italiano: Repubblica italiana), ta un pais den e parti suit di Oropa. Na parti nort e tin frontera ku Fransia, Suisa, Austria i Slovenia banda di e serunan Alpino. Na parti suit e ta konsisti di e peninsula italiano i e islanan Sisilia i Sardegna -e dos isla di mas grandi den e Laman Mediteranio- anto varios otro isla mas chikitu. E estadonan independiente di San Marino i Siudad Vatikano ta dos pais kompletamente será dòr di Italia. E teritorio di Italia ta kubri mas o menos 301,338 km2 i ta wordu influensia dor di un klima temperá ku seizonan. Ku 60.5 mion habitante i ta e pais di sinku mas poblá na Oropa, i e pais di 23 mas poblá na mundu. Kapital di Italia ta e siudat Roma.


text:
Mi a glorifica bo Cristo riba e mundo aki.
Mi a termina e trabao cu abo a duna mi pa hasi.
Warda tur esnan cu ta keda atras den bo nomber.
Cu inmenso tristesa na nos curason, nos ta participa fayecimento di nos ser stima.
Feliciano Timoteo Damian
Miho conoci como “Teechi”
*24-01-1936 ꝉ06-09-2022
Na nomber di su:
Esposa: Juliana Damian Boezem
Yiunan:
Jealda Damian y Anthony Vrolijk
Marlon Damian y Sylvia Damian Boelhouwer
ꝉ Strienda Damian
Nietanan stima:
Virginia Nuijten & Austin Esprit
Anthajëan Vrolijk & Jeandré Tromp
Lorain Damian & Bryan Werleman
Unico bisanieta stima: Alaïssa Tromp
Rumannan:
ꝉ Eugenio Damian y famia
Francisco Damian y famia
Demas familia, subrinonan, subrinanan, primonan, primanan, conocirnan, bisiñanan, ihanan. Ex coleganan di Lago, Coastal, El Paso, Valero, Caribbean Palm Village y Casa Del Mar.
Ta invita pa acto di entiero cual lo tuma lugar Diamars 13 di September 2022 for di 2:00 pm- 4:00pm na Aurora Funeral Home. Despues ta sali pa santana catolico, De Vries na Santa Cruz.
Adres pa condolencia: Aurora Funeral Home, Dialuna 12 di September 2022 pa 7:00 pm -9:00pm.
Nos ta disculpa si den momentonan di tristesa por a lubida ariba un of mas familia.
Despues di entiero lo no por ricibi bishita
di condolencia na cas.


text:
E torneo 60 plus organisa pa Aruba Juniors a conoce su finalistanan. Diadomingo cu a pasa Astros y e invictonan JT Tigers a enfrenta otro unda cu Astros ta sorprende JT Tigers ganando nan den forma convincente cu score di 9-0.
Den e di dos wega otro sorpresa a cay ora cu Boomerang Ildo’s Lottery gana e favoritonan Glovers cu score di 8 pa 1. Jose Maria “Kito” Croes tabata e MVP. E tabata e pitcher ganado y a bati di 2-2. Diabierna awo riba nos Dia Nacional 18-3-2022 ta e dia di e finalnan !
E prome wega lo start 9:30 am cu e revancha entra Aruba Juniors y Bambino. Den e prome ronda Bambino a gana Aruba Juniors. E di dos wega cu ta programa pa cuminsa 11or lo ta entre Glovers y JT Tigers. E wega aki lo dicidi e di 3 luga. Ambos team tin hungadonan conocí den softball di antes. E gran final di copa Himno y bandera lo cuminsa pa 12:30 y lo ta entre Astros y Boomerang Ildo’s Lottery. Ambos team a sorprende e dos favoritonan di e torneo. Astros ta conta cu hungadonan manera Raffy Daniels y Tony Warner entre otro mientras Boomerang tin den nan line-up Robby Alias y Tito Wever entre otro. Un wega cu lo ta yena cu tensión mirando cu ta después di dos aña, e veteranonan ta hunga un campeonato atrobe. Después ta sigui e wega entre Surprise cu e legendario Rock Angela y Jani’s Heavy Equipment. Bo ta cordialmente invita pa bin goza di bon wega di softball y apoya nos veteranonan 60 plus.
Pa 3or di atrdi lo tin un ceremonia unda lo duna homenahe na dos miembro di Aruba Juniors kendenan ta Urbano Kock y Erwin Croes. Musica lo ta den man di Amado Rosina Y Erick Rafael. Ambos tabata forma parti di e famoso grupo Dedhalavi Combo cu ta conocí pa un cantidad di éxito den añanan 80. Mas cu claro lo bay tin un bar y cushina bon surti. E famia di Aruba Juniors ta warda abo pa celebra manera ta tradición Aruba su Dia di Himno y Bandera.


text:
Pasa reserva bo excelente cuminda pa diadomingo awor na Prikibos Snack Shack
Si ademas di tur e platonan sabroso di tur dia, diadomingo awor riba peticion di esnan cu sa kiko ta dushi, Prikibos Snack Shack ta prepara e plato aki abo. Pasa haci bo reservacion pasobra diadomingo awor entre 11’or di mainta pa 2’or di merdia tin e menu special aki.
“Special Platter” di Pisca Mulato, Shrimps, Steak, Pan Bati, Funchi, Banana y cu su Salada pa unicamente AFls. 22,50
Corda cu tur dia Prikibos Snack Shack na Parkietenbos 35 ta habri di 7’or di mainta pa bo pastechi y otro sancksnan cayente y cu nan delicioso sandwichnan. Pa pedido yama 5854803 of whatsapp 6612677. Prikibos Snack Shack


text:
E contesta riba e pregunta aki por lesa ampliamente den un articulo, cu ta sali publica den edicion di Focus Digital Magazine di augustus. Ta splica tur loke mester sa tocante e beneficionan pa e salud door di bebe biña, cua tipo ta mas saludabel y su posibel desbentahanan.
Pa trece un resumen di e beneficionan ta cuminsa cu e prome cu e ta rico den antioxidante. Tin hopi alimento y bebida rico den antioxidante, y biña ta uno di nan. E antioxidantenan ta componentenan cu a preveni daño celular causa pa inflamacion y ‘oxidative stress’. Esaki ta un condicion causa pa un desekilibrio entre e antioxidantenan y e moleculenan inestabel yama ‘free radicals’, cu por daña e celnan. Druif tin un nivel halto di ‘polyphenols’, cu ta e antioxidantenan cu a ser demostra cu ta reduci ‘oxidative stress’ y inflamacion.
Hopi hende ta puntra tocante e diferencia entre biña cora y esun blanco. Desafortunadamente, mester mas investigacion riba biña blanco, ya cu mayoria di e estudionan cu ta analisa e beneficionan di bebe biña, a focus mas riba e beneficionan di biña cora. Biña cora a ser reconoci ampliamente pa su concentracion di resveratrol, un antioxidante potente cu ta ser haya den e casca di e druifnan. De facto, biña cora tin te hasta 10 biaha mas resveratrol cu biña blanco.
Lesa loke e investigacionnan ta sugeri den edicion di augustus, cu ta accesibel via Apple iStore, Android Google Play Store y www.focus.aw (Menu Tab FOCUS DIGITAL)


text:
Jurickson Profar (San Diego Padres) a bai di 5-2 ayera ku dos kareda empuha i un kareda anotá. El a konektá su di 15 honron di temporada i su di 34 doblete. Ademas ku un hungada espektakular bulando di kabes pa saka un out den leftfield
Xander Bogaerts (Boston Red Sox) a bai di 5-0 ayera pero ku bunita hunga defensivo
Jonathan Schoop (Detroit Tigers) no tabatin wega ayera
Kenley Jansen (Atlanta Braves) no a mira akshon ayera
Ozhaino Albies (Atlanta Braves) a leshoná su dede i lo ta for di akshon por lo pronto
Chadwick Tromp (Atlanta Braves) a bolbe sufri un leshon di spir hungando den un wega di rehabilitashon den Liga Menor
Didi Gregorius (Philadelphia Phillies) a keda laga den libertat. Pendiente awor si un otro ekipo ta yama pa ofresé un oportunidat nobo
Hensley Meulens (New York Yankees) a keda nombra ofisialmente awe pa bolbe tuma rienda di e selekshon ulandes komo manager. Su tarea prinsipal lo bira pa guia e selekshon di Reino den próksimo World Baseball Classic ku lo tuma lugá na komienso di otro aña. Ulanda ta den grupo ku Chinese Tapei, Cuba, Italia i un otro pais ku mester klasifiká ainda. Den e último World Baseball Classic na 2017, Henlsey Meulens tabata manager tambe i e ekipo di Reino a yega te semi final na Los Angeles i a finalisá e torneo ei na di 4 lugá
Play of the Day


text:
KRALENDIJK – Gezaghèber di Boneiru Edison Rijna dia 1 di mei dia di labor a dirigí palabra na komunidat. El a inisiá su spich bisando: “Dia di labor ta un okashon speshal ku nos ta duna honor na tur hende ku diariamente ta kontribuí na nos ekonomia i desaroyo di nos isla dor di presta labor. Awe mi ke para ketu i duna èkstra agradesimentu na e esfuerso grandi ku trahadónan di vários sektor a i ainda ta hasiendo pa mantené nos pueblo seif di e pandemia di ‘corona virus’. Tata i mamanan di famia ku a sakrifiká nan kas, lagando famia atras pa ora i dianan largu. No solamente empleadonan di sektor médiko, sinembargo tambe otro sektornan i empleadonan públiko. Mi no ke bai menshoná tur pa mi no lubidá niun, sinembargo kada un di boso sa kon duru boso a i ainda ta traha pa nos komunidat den e krísis aktual. Di kurason i na nòmber di henter pueblo di Boneiru mi ke yama boso danki, hopi danki.
E sifranan pa loke ta trata ‘COVID-19’ te ku 1 di mei ta ku 247 persona a tèst, i no tin niun kaso aktivo di e vírùs di ‘Corona’ na kos isla. E promé grupo di repatriante ku tabata den karentena sentral por a bai kas. Mi ke gradisí nan pa e koperashon, komportashon i pasenshi.
Djamars 5 i djaweps 7 di mei lo bolbe tin e ‘Covid Drive Thru’ pa sigui tèst mas hende. Un yamada ta bai na tur esnan kende ta kere nan por tin síntoma relashoná ku e vírùs di ‘corona’ pa traha un sita pa hasi e tèst.
Riba 29 di aprel hues a duna su veredikto riba e huisio sumario ku repatriantenan den eksterior a entamá kontra gobièrnu tokante nan repatriashon. E hues a deklará nan demandanan no atmisibel. Ta studiando e posibilidat pa trese e gruponan bek mas lihé tras di otro manera hues a duna den su veredikto.
Riba konseho di e tim di repatriashon un grupo di 20 residente di Boneiru a yega for di Colombia i 4 for di Kòrsou. Tur 24 ta bai den karentena sentral.
Un otro punto ku mi kier a para ketu ne ta ku dia 30 di aprel den oranan di atardi KPCN i departamentu di Supervishon i mantenshon mester a sera e kaya di bai i bin for di Rincon, pasobra tabatin hopi hende ta trafiká riba e ruta. Un akshon ku kisas algun persona no ta di akuerdo, sinembargo tabata nesesario i na su lugá. Mi sa ku nos ke selebrá sinembargo kòrda ku siguridat di nos ta na promé lugá.
Mi por anunsiá ku entrante 6 di mei ta bai suavisá algun medida di emergensia ku a tuma. Ta trata di entre otro e posibilidat pa praktiká deporte i hasi ehersisio i tambe skolnan ku ta habri bèk dia 11 di mei, sinembargo ku algun regla. Mi konseheronan hurídiko ta hasiendo e preparashonnan nesesario pa adaptá e ordenansa di lei di emergensia den kuadro di e medidanan ku ta bai suavisá.
Ta importante pa nos keda realístiko, e vírus a yega Boneiru kaba i nos a sa di mantené e kantidat di hende infektá na solamente dos. Tene kuenta ku no por ekskluí e posibilidat ku na momentu ku poulatinamente suavisá e medidanan di emergensia, ku e vírus por bolbe presentá na Boneiru. Ta lógiko si esei sosodé kada un di nos mester ta konsiente ku e por tin komo konsekuensia ku ta bolbe insentivá medidanan di emergensia pa evitá ku e vírus por sigui plama.
P’esei, komo gezaghebber mi ke hasi un apelashon atrobe riba kada siudadano di nos isla pa nos sigui mantené nos mes na e reglanan ku ta vigente te djaluna awor i tene nos mes na e reglanan adaptá ku ta drenta na vigor. Di e manera aki kada un di nos ta aportá di forma individual pa poulatinamente nos bai bek na e bida ku nos a kustumbrá kuné ku sierto adaptashon. Laga nos demostrá di ta hende ehemplar. Sigui kuida bo mes, bo famia i nos dushi isla. Huntu kontra ‘corona’, gezaghèber Rijna a menshoná.


text:
Navigator Insurance Consultants ta un agencia di seguro caribense specialisa den solucionnan compleho mediante seguro y desaroyo di liñanan priva pa facilidadnan di seguro. Cu mas cu 25 aña di experencia den Caribe, NIC a traha un red Caribense solido i extenso, banda di un red internacional cu su agencianan socio internacional principal di seguro: AON, Howden y Meijers. NIC ta sirbi su clientenan pa medio di oficinanan na Aruba, Boneiro, Corsou y Sint. Maarten.
Aña pasa, NIC a adkiri e accionnan di AON Holdings Antillen N.V.. Cu e adkisicion aki, NIC a bira un agencia di seguro completo sirbiendo clientenan tanto comercial como personal cu ta biba riba e islanan Hulandes den Caribe, como socio den AON su red global.
Pa NIC realisa e crecemento desea y sigui expande su servicionan den Caribe y alabes mantene su mes como agencia di seguro 100% independiente, Curacao Growth Fund (CGF) cu Algemeen Pensioenfonds van Curaçao (APC) como su accionista mayoritario ta e socio ideal.
Scohiendo CGF como accionista mayoritario, NIC a haya e stabilidad y continuidad cu e tabata busca pa su personal y clientela pa e proximo añanan. E fundadornan di NIC, Bram Boeren y Jan-Hein Braam lo keda den como director y accionistanan cu compromiso pa sigui guia e compania pa e añanan benidero ku pasion.
Prome e adkisicion lo keda someti na reguladornan concerni pa evaluacion. Solamente ora ricibi aprobacion di e autoridadnan aki, por finalisa e adkisicion.
“Partisipacion di CGF ta cuadra completamente cu nos ambicionnan pa sigui crece den Caribe, ya ku nos tabata busca un socio solido pero cu toch ta laga nos keda 100% independiente pa por sirbi y conseha nos clientenan miho posibel sin tene cuenta cu interes di companianan di seguro”, segun directornan Jan Hein Braam y Bram Boeren.
Pa e fondo di invercion Curasoleño CGF bou di maneho di Erik Baas y Justus Martens, esaki ta e di 8 invercion grandi den sector financiero y nan ta “hopi entusiasma pa bira activo cu esaki den e sector conoci pa potencial crecemento grandi. Nos ta kere cu un colaboracion entre specialista di seguro cu hopi experencia y un socio financieramente fuerte lo pone NIC den un posicion aun mas fuerte.”


text:
Gradicimento y Invitacion
Den nomber di famia, nos ta gradici tur esnan cu di un manera of otro a mustra nan atencion durante fayecimento y entiero di nos defunto stima:
Michael Feliciano van der Linden
Mihor conoci como: ‘Maiky’
*09-06-1963 – †09-09-2022
Gradicimento tambe na:
Dr. Vis (Huisarts)
Dr. Meelis y e zuster y broedernan di Eerste Hulp pa nan super bon trato y behandeling cu nan a duna Michael.
Zuster y Broedernan di Tower B4, Camber 409, pero en especial e dos zusternan kendenan cu hopi cariño a verpleeg Michael. Nos disculpa cu nos no ta corda boso nomber.
Anna y Irena Kock, kendenan tawata manera un mama pa Michael.
Grupo di Famia
Grupo Flor di Brazil
Aguinaldo Flor di Pasco
Pastoor Andry pa su bunita ceremonia.
Ad Patres Funeral Home y Crematorium pa e bon servicio.
Alavez nos ta invita tur famia, Amistad y conocirnan pa compaña nos na e tres Santo Sacrificio di Misa cual lo tuma lugar na Misa Cristo Rey na Brazil.
E fechanan lo ta:
Diamars, 20 di september pa 6:30 pm.
Diahuebs, 22 di september pa 6:30 pm.
Diasabra, 24 di september pa 7:00 pm.
Boso presencia lo ta altamente aprecia.


text:
Fin di siman cu a pasa a tuma luga e accion boluntario di mas grandi den Reino. Na total a haci mas cu 9000 trabou den organisacionnan social na Aruba, Boneiro, Corsou y Hulanda.
E dianan 21 y 22 di maart tabata brota di energia positivo cerca hopi organisacion di bon causa. Mas cu shen mil boluntario a pone man na obra y a haci trabounan cu di otro forma hamas lo a wordo haci.
Durante ARUBA DOET, unda 134 trabou boluntario a keda completa, Gobernador di Aruba Sr. Freddy Refunjol, a haci e apertura na Stichting Thuiszorg Aruba unda a verf e cambernan di e habitantenan. Durante e accion di BON DOET un total di 66 trabou a keda acaba. Na Corsou, unda a organisa CURA DOET pa prome biaha, por a conta di biaha cu un entusiasmo enorme unda mas di 130 trabou boluntario a keda completa.
Claro cu e aña aki tambe, Rey y Reina a aporta na un organisacion social. E aña aki nan tabata di bishita na “Kinderboerderij Het Akkertje” na Rijswijk unda nan a yuda verf e stalnan.


text:
Oranjestad – Hopi biaha nos ta puntra nos mes ta kiko ta pasando realmente aki na Aruba.
politiconan Arubano na hopi ocacion ta trece nan critica adilanti y ta bisa cu ta nan semper tin razon.
Mientas cu di otro banda di un otro color politico ta bisa no ta nos tin razon.
Aki nos ta mira cu bienestar personal y di partido semper ta bin na prome lugar.
masha poco biaha bo ta mira politiconan ta bin dilanti y trese solucionan cu berdaderamente ta pone un pueblo sintie bon cu desicionnan politico cu ta hasi cambio den e comunidad.
cuanto tempo Aruba ta spera pa mira homber y muhernan cu saber politico pa cambia e situacion aki y hasie algo mas mehor pa un y tur.
Si nos pone bon atencion den pasado nos por corda den decada di 90 dos partido politico Arubano kier a forma gobierno pero pa capricho di uno esaki no a tuma lugar y te cu awe a keda un pensamento cu esaki no por.
Awe den siglo 21 na aña 2020 tur gritonan ta sali cu mester tin un union entre e dos partidonan grandi pa Aruba sigi den un bon rumbo.
Pero e pregunta ta sinta awor kiko pa kere!!.
E pensamento riba su mes no ta malo,pero kiko ta pasa ja den pasado esaki a wordo
daña y e confiansa no tey mas,e miedo pa un biaha mas faya otro ta keda existie.
Hopi biaha mi persona como Persona den media ta conversa cu hopi persona y nan ta bisami cu nan confiansa ta birando poco pa e politiconan den actualidad,nan deseo ta di cu Aruba ta jega e momento cu nos politiconan cuminsa pensa riba su pueblo y no riba poder di partido y ta escoge pa domina un pueblo y probecha di su rikesa.
Proximo aña ta e aña di elleccion ban mira con pueblo lo vota y kiko ta e cambionan cu lo bin.
Den actualidad nos ta sperando cu e pandemia aki di Corona Virus yega su fin y cu Aruba por bay un biaha mas den su rutina di bida manera semper ja conoci.
Finalisando ta spera cu cada un di nos como habitante di e gran pais pone un poco di nos amor nos inteligencia y saber y juda e pais aki sigi dilanti y pone un biaha mas unda e tabata y kisas mehor..
Aruba bo ta un isla bendicion y nos lo sigi keda bendiciona…
Aruba lo bira un biaha mas e isla den Caribe mas gusta y mas bishita.


text:
Deporte
Un kastigu ku ta hopi eksagerá: 2 aña di suspenshon pa “Security” Sendley Bito… I 3 luna pa Pedro…
This content is exclusive for members
Register or login to unlock this article
E futbolista di Inter Willemstad ku ta Pedro, ku tambe ta DT den nos futbòl di dos divishon sintá na “VIP” a komportá malu, i dado momento e miembronan di seguridat mester a hala su atenshon.
E komportashon di Pedro, i algun otro hende mas ligá na futbòl tabata dje malu ei ku ofisial a pidi pa hala nan atenshon.
Ora a hala nan atenshon insulto a kai, i konsekuentemente e “security” pafo a regla kuenta ku Pedrinho.
Un dirigente di FFK ku 5 Star a kombersá kuné a bisa nos ku Sendley ku tabata security no mester a regla pafó ku Pedro ya ku e tabata na trabou. Sinembargo 5 Star a kombersá ku algun hende ku tabata na “VIP” i nan a desaprobá totalmente e aktitut di algun hende ligá na futbòl sintá na “VIP”.
5 Star a komprondé ku desishon a kai ku a suspendé Sendley Bito di “Bito-Security” pa 2 aña, ku un “but” di 500 florin, miéntras ku e kiper/DT a haña 3 luna.
Otronan a sali “airoso” for di e bèrgwensa ku tabatin den e sekshon di “Very Important Person” okashoná pa “Nos Hendenan” di Futbòl mes. Den kaya bo ta tende ku tin hende ku lo ke move e “security” di “Bitonan”, pa “Very Good Friends” ????.
Hecho ta, ku hopi plaka ta bai na “security” paso FIFA ta para ariba pa mantené òrdu, i nos hendenan su komportashon sa laga di deseá.
Amigu i Enemigu mester rekonosé ku “Security” di “Bitonan” a perkurá pa òrdu na futbòl.
Deporte
Roberto, “Mano de Piedra” Duran: “Mihó Golovkin stòp”…
Roberto, “Mano de Piedra” Duran tampoko no a gusta e kombate di djasabra na Las Vegas entre Gennady Golovkin i Canelo Alvarez.
E la bisa ku Golovkin tabata falta agresividat.
“Si ta e forma ei Golovkin ta bringa, mihó e retirá for di bòkseo”, asina e eks kampeon mundial a deklará.
Roberto Duran ta bisa ku e la spera muchu mas di e pelea, sigur di Golovkin ku ta un hòmber ku riba ring semper ta duna espektákulo.
“Ma keda hopi desepshoná ku e kombate”, “Mano de Piedra” a deklará.
Deporte
Den un kombate ku a laga di deseá: Canelo Alvarez Pa Desishon Unánime Riba GGG….
E bòksdó estrea Mehikano Saul Canelo Alvarez djasabra na e siudat di Las Vegas a gana di Gennady Golovkin den nan di tres kombate kontra di otro pa desishon unánime.
E pelea no a resultá unu eksplosivo manera hopi fanátiko di bokseo lo a deseá di mira.
Canelo a dominá e kombate fásil pa gana pa desishon unánime.
E “scoring” no a indiká loke ku a sosodé riba ring, ya ku a parse ku Canelo a gana mas amplio.
Deporte
Memphis tambe a haña un “piet”: Lewandowski, “Player of The Game”…
E tim di Barcelona a gana di Elche ku anotashon di 3-0 den wega kaminda ku a skohe Robert Lewandowski komo hungadó dje partido.
Mester bisa ku e atakante ulandes Memphis Depay tambe a kuminsá e wega, i hunga bon.
E la haña un “8” pa su aktuashon, i tabatin un gol riba su nòmber.
Frenkie de Jong tambe a hunga pa e tim di Xavi Hernandez.
Daily Nobo
Violadó di yu di kriansa a bai apelá kastigu i a haña mas aña aserka
Mark Mingo ta demandá OM pa miones di florin!
Kuminsá orientá mucha di skol di trempan riba tentamentu na skol
Rapòrt tokante kombatimentu di tentamentu i diskriminashon den skolnan
Curator kier a kobra PDVSA US$41,6 mion pa un debe di US$1.777.740
tema di Siman di Kultura: “Ban Kunuku ban Planta”
Manuel no ta digno pa representá Kòrsou mas
Girigorie (PAR) ta rekonosé balor di kombersashonnan ku Ulandesnan
Viktima a bai kobra kompensashon di seguro sin konsulta ku su abogado
Quincy Girigorie a manda mensahe fuerte pa Ulanda na nòmber di Kòrsou
Trending
-
Lokal6 days ago
tema di Siman di Kultura: “Ban Kunuku ban Planta”
-
Lokal5 days ago
Manuel no ta digno pa representá Kòrsou mas
-
Lokal5 days ago
Girigorie (PAR) ta rekonosé balor di kombersashonnan ku Ulandesnan
-
Lokal6 days ago
Viktima a bai kobra kompensashon di seguro sin konsulta ku su abogado
-
Lokal5 days ago
Quincy Girigorie a manda mensahe fuerte pa Ulanda na nòmber di Kòrsou
-
Lokal2 days ago
Violadó di yu di kriansa a bai apelá kastigu i a haña mas aña aserka
-
Lokal2 days ago
Mark Mingo ta demandá OM pa miones di florin!
-
Lokal3 days ago
Curator kier a kobra PDVSA US$41,6 mion pa un debe di US$1.777.740


text:
siman pasá mi a kuminsá duna e servisionan ku sindikalismo por brinda na su miembronan. Mi a konsentrá mas riba e kondishonnan primario ku tin di haber ku kompensashon finansiero, manera salario, oumento periódiko, kompensashon pa fakansi, kompensashon di fin di aña, ora kumpli aña den servisio, ets. Esakinan mi a konsiderá komo e promé tareanan di un sindikato. Awe mi kier trese algun benefisio adishonal ku sindikalismo ta brinda na famianan di e trahadó pero tambe benefisionan ku no tin direktamente di haber ku sèn.
Kaminda hende ta traha por sosodé desgrasia i te hasta desgrasia ku konsekuensia fatal. Nos leinan laboral tin areglonan legal pa atendé ku konsekuensianan ku un trahadó por sufri a base di un desgrasia ku sosodé riba flur di trabou, Tambe nos leinan laboral ta regla kon e pago di salario ta sigui kore ora un trahadó ta malu i no por presentá na trabou, Areglo pa nos kompañeranan ora nan ta na estado en espera di haña yu, pero tambe por ehèmpel ku mester tin espasio pa e mama duna e yu lechi na boka di trabou den un lokalidat speshal pa esaki. Sindikato por negoshá tambe kon ta kubri gastunan di entiero di un trahadó i tambe ku si e kompania lo paga un kompensashon na e famia si e morto tabata a konsekuensia di un desgrasia na boka di trabou. Banda di e seguro general ku aktualmente ta ser kubrí pa ZVK, sindikato por negoshá benefisionan adishonal pa trahadó i su famia di kosnan ku e aktual seguro médiko no ta kubri of no ta kubri kompletol, manera entre otro gastunan di djentista òf di brel òf aparatonan ortopédiko, tratamentu di fisioterapia o otro tratonan speshalisá .
Ayudo hurídiko ora di konflikto laboral.
Un trahadó por hañele den un konflikto laboral na trabou ku no por keda solushoná ku mediashon, esta ku papiamentu. Sindikato den un kaso asina por ofresé e trahadó/miembro asistensia hurídiko bou di sierto kondishonnan ku ta palabrá ku bendishon di reunion general di membresia. Hopi biaha esaki no ta kompletamente gratis, sino ta eksigí ku e trahdó/miembro tambe mester kontribuí ku algu. Pa haña e mihó deal, e sindikato por sera un seguro i/o traha un akuerdo speshal ku un ofisina di abogado òf ku un òf mas abogado, speshalisá den leinan laboral. Pero tambe por sosodé ku famia òf miembro di e famia di e trahadó por tin mester di ayudo hurídiko. Aki tambe bou di sierto areglo sindikalismo por yuda. Tambe sindikalismo por krea e ayudo aki pa no miembronan, pero ku ku naturalmente lo no gosa di e benefisionan di un miembro. Pues ta kunbiní e trahadó pa ta miembro di un sindikato.
Benefisio di deskuento.
Sindikalismo ta representá un kantidat respetabel di miembro. Esei ta hasi nos interesante komo konsumidó pa partidonan den komersio. Esei ta hasi posibel ku por yega na akuerdo ku komersio pa duna miembronan deskuento speshal. Asina por yega na akuerdo ku kompanianan di seguro, supermerkadonan, agensianan di outo, agensianan di biahe i un kantidat di otro kompanianan. Komo ehèmpel nos por duna AFBW ku tin akuerdo ku mas ku 30 kompania, kaminda ora e miembro mustra su karchi di miembresia e por risibí deskuento di 5 te ku 20%. Djies imaginabo ku bo ta kumpra pa luna 400 dòlar na komestibel i bo risibí 10% di deskuento. Esei ta nifiká ku bo ta spar 40 dòlar. Un agensia di biahe ta dunabo 10% riba kompra di un outo di 20 mil dòlar, Ei bo a spar 2 mil dòlar. Den e forma aki sindikalismo ta yuda kombatí pobresa i fortifiká e forsa di komopra pa e trahadó i su famia. Otro motibu bálido pa e trahadó ta miembro .
Ayudo den yenamentu di belasten.
Sindikato por tin un akuerdo ku un eksperto den belasten ku lo por yuda e miembro den yenamentu di su papelnan di belasten. Sindikalismo por brindabo e servisio aki kontra di un pago minimal di 20 dòlar. Tambe nos a hasi un proyekto kaminda nos kier yuda tur hende na Boneiru pa siña yena nan papel di belasten on-line, esta via kòmpiuter. Por palabrá ku den lunanan di febrüari mart durante sierto dianan i sierto oranan lo tin hende pa duna e servisio aki na miembronan na Kas Sindikal. Por habri e servisio aki pa no miembronan tambe, pero nan lo mester paga 40 dòlar. Pues otro ehèmpel pakiko ta kunbiní e trahadó pa ta miembro di sindikato.
Konseho gratis.
Hasta si no tin konflikto laboral e miembro semper por yega serka su sindikato pa konseho di tur índole. Por ehèmpel situashonnan na boka di trabou rekashoná ku sirkumstansianan, manera seguridat, higiena, salú, orario di trabou i salario. Aki atrobe, pa e miembro riba muestra di su karchi di miembresia e servisio ta gratis miéntras no miembro lo mester paga algu.
Komo miembro bo ta parti di desishonnan.
Sindikalismo ta sali pa derechonan di trahadó. Ora mester tuma desishonnan importante, un bon sindikato ta buska konseho serka su miembronan. Por ehèmpel promé ku kuminsá ku negosashonnan pa un CAO. Pues komo miembro bo tin influensha riba e negosashonnan i otro desishonnan importante. Keda kòrda ku base di sindikalismo ta su miembronan. Mas aktivo e miembronan ta, mas nan partisipá den aktividatnan sindikal, mas kritikonan nan ta riba e baiben di nan sindikato, mas fuerte e sindikato ta i mas rèspèt i rekonosimentu e sindikato lo gosa di dje den komunidat.
Fuera di tur e servisionan aki ku bo sindikato por brinda abo i bo famia, bo mes tambe komo miembro por prsentá ideanan pa amplia e servisionan ku e sindikato por brinda na su miembronan i nan famia. Asina bo ta partisipá aktivamente den bo sindikato.
Ta tempu pa ABO bira miembro i stimulá bo koleganan pa nan bira miembro. Sindikalismo ta bo seguro di kondishonnan laboral i bo seguro pa benefisionan speshal komo miembro.


text:
Pronóstiko di tempu pa Kòrsou i bisindario bálido te djamars mainta 06:00 o.l., 28 di yüni 2022.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 28 di yüni 2022.
Kompilá: djaluna 27 di yüni 2022, 05:00 o.l. (09:00 UTC).
Tempu: Kondishon di tempu lo ta mas favorabel pa formashon di nubia ku lo trese algun yobida moderá te de bes en kuando fuerte riba partinan di Kòrsou.
Temperatura máksimo lo alkansá 30ºC i temperatura mínimo 25ºC.
Solo ta sali 06:14 i ta baha 19:04 o.l.
Bientu: Ost i suak te moderá; forsa 2 te 4 (7 te 30 km/ora, 4 te 16 nudo). Ráfaga, prinsipalmente durante i alrededor di momentonan di yobida basta fuerte te posiblemente fuerte; forsa 5 te 6 (31 te 50 km/ora, 17 te 27 nudo).
Situashon general: Durante awe djaluna, áreanan di mas humedat lo drenta nos region i na su turno lo kousa un oumento di nubianan den nos área i trese algun yobida riba i alrededor di Kòrsou. Alabes, e stòf fini prosedente di Sahara ku a bini ta redusí e bista durante e último dianan, lo mengua riba e parti suitost di Karibe i lo mehorá e bista rondó di Kòrsou. Durante e próksimo dianan ta spera influensia di algun ola tropikal ku lo krusá nos region. Esaki lo sòru pa nubianan mas signifikante riba nos isla i algun yobida entre djaluna i djamars. E yobida mas fuerte lo bai ta kompañá pa welek i bos. Mas aleu, modelonan ta indiká ku un di dos ola tropikal ku posibilidat pa bira depreshon tropikal lo krusa nos área entre djárason i djaweps mèrdia.
Kondishon di laman: Moderá ku altura di olanan entre 1 i 1.5 meter (3 i 5 pia). Esaki lo bira un poko mas brutu sigun áreanan di yobida fuerte ta progresá alrededor di Kòrsou.
Sistemanan tropikal signifikante: E disturbio mas ost riba e parti sentral di Atlántiko Tropikal, denominá aktualmente komo un ola tropikal ta mustra haltu potensial (70% den próksimo 48 ora) pa desaroyá den un depreshon tropikal sigun ku esaki ta sigui move wèst riba laman Atlántiko sentral.
Fenómeno spesial: Ningun.
Perspektiva te djárason mainta: De bes en kuando hopi nublá ku bientu algu mas fuerte.
Meteorólogo: Correa